open-index/open-wikipedia-markdown huggingface dataset:
সাৰদা (কণ্ঠশিল্পী)

**সাৰদা ৰাজন আয়েংগাৰ** বা **সাৰদা** (; ২৫ অক্টোবৰ ১৯৩৭) ১৯৬০ আৰু ১৯৭০ দশকৰ ভাৰতীয় নেপথ্য কণ্ঠশিল্পী। *জাহাঁ প্যাৰ মিলে* (১৯৭০) ছবিৰ কেবাৰে ‘বাত জৰা হ্যায় আপস কী’ৰে তেওঁ শ্ৰেষ্ঠ মহিলা কণ্ঠশিল্পীৰ ফিল্মফেয়াৰ বঁটা লাভ কৰিছিল; যদিও তেওঁৰ আটাতকৈ স্মৰণীয় গীত *সুৰয*ৰ (১৯৬৬) ‘তিতলি উড়ি’। ২০০৭ চনত তেওঁ নিজৰ সংগীতৰে নিৰ্মাণ কৰা মিৰ্জা গালিৱৰ গজলৰ এলবাম *আন্দাজ-ই-বয়ান ঔৰ* মুক্তি দিয়ে।
## প্ৰাৰম্ভিক জীৱন
১৯৩৭ চনৰ ২৫ অক্টোবৰত তামিলনাডুত সাৰদাৰ জন্ম হৈছিল। তেওঁ ককাকৰ পৰা সংস্কৃত শিকে। শৈশৱৰ পৰাই তেওঁ গীত ভাল পাইছিল, কিন্তু শাস্ত্ৰীয় সংগীতৰ কোনো প্ৰশিক্ষণ নাছিল। গীত পৰিবেশন কৰিবলৈ কৰিবলৈ লোৱাৰ পৰা তেওঁ মঞ্চনাম হিচাপে নামৰ প্ৰথমাংশ ব্যৱহাৰ কৰাৰ সিদ্ধান্ত লয়।
## কৰ্মজীৱন
শ্ৰীচান্দ আহুজাৰ তেহৰানৰ ঘৰৰ অনুষ্ঠান এটাত সাৰদাৰ গীত শুনি ৰাজ কাপুৰে তেওঁক কণ্ঠ পৰীক্ষা দিয়াৰ প্ৰস্তাৱ দিয়ে। সাৰদাই আৰ.কে. ষ্টুডিঅ’ত কণ্ঠ পৰীক্ষা দিয়াৰ পিছত কাপুৰে সংগীত পৰিচালক যুটী শংকৰ-জয়কিষাণৰ সৈতে তেওঁক চিনাকী কৰাই দিয়ে। শংকৰে তেওঁক গীত গোৱাৱৰ বাবে প্ৰস্তুত কৰে যদিও জয়কিষাণ তেওঁৰ প্ৰশিক্ষণবিহীন কণ্ঠৰ ক্ষেত্ৰত সিমান আগ্ৰহী নাছিল। *গুমনাম* (১৯৬৫) ছবিৰ বাবে তেওঁৰ প্ৰথম গীত ‘আয়েগা কোন য়হা’ বাণীবদ্ধ কৰা হয়। কিন্তু ছবিখনত গীতটো ব্যৱহাৰ কৰা নহ’ল। চলচ্চিত্ৰত তেওঁৰ অভিষেক ঘটে *সুৰয*ৰ (১৯৬৬) যোগে। এই ছবিখনত তেওঁৰ দুটা গীত আছিল। এটা হ’ল ছবিখনৰ মূল নাৰী চৰিত্ৰ বৈজয়ন্তীমালাৰ ওপৰত চিত্ৰায়িত ‘দেখো মেৰা দিল মচল গয়া’ আৰু আনটো হ’ল বৈজয়ন্তীমালা আৰু মুমতাজৰ ওপৰত চিত্ৰায়িত ‘তিতলি উড়ি’। দ্বিতীয় গীতটিয়ে তেওঁক খ্যাতিৰ চূড়াত উপনীত কৰায়। ই আছিল ১৯৬৬ চনৰ এটা চাৰ্টব্লাষ্টাৰ (chartbluster)। ১৯৬৬ চনলৈকে ফিল্মফেয়াৰে নেপথ্য কণ্ঠশিল্পীৰ বাবে পুৰুষ, মহিলা নিৰ্বিশেষে এটাই পুৰস্কাৰ আগবঢ়াইছিল। এই গীতটোৰ জনপ্ৰিয়তাৰ ফলত পিছৰ বছৰৰ পৰা ফিল্মফেয়াৰে পুৰুষ আৰু মহিলা দুটা ভিন্ন শিতানত বঁটা আগবঢ়াবলৈ ল’লে। কাৰণ তেওঁৰ এই ‘তিতলি উড়ি’ গীতটো একে ছবিৰ বাবে গোৱা মহম্মদ ৰফীৰ ‘বাহাৰো ফুল বৰষাও’ গীতটোৰ সমানে জনপ্ৰিয়তা আৰু ভোট পায়।

পিছে সাৰদাই পিছলৈ এই সংগীত পৰিচালক যুটীৰ *এন ইভিনিং ইন পেৰিচ* (১৯৬৭),*এৰাউণ্ড দ্য ৱৰ্ল্ড* (১৯৬৭),*স্বপ্নো কা সৌদাগৰ* (১৯৬৮) আৰু *কল আজ ঔৰ কল*ত (১৯৭১) গীত গায় যদিও প্ৰথম গীতৰ দৰে সফলতা নাপালে।

## তথ্য উৎস

## বাহ্যিক লিংক
* Sharda website
* 

শ্ৰেণী:ভাৰতীয় মহিলা কণ্ঠশিল্পী
শ্ৰেণী:ফিল্মফেয়াৰ বঁটা বিজয়ী
শ্ৰেণী:হিন্দী চলচ্চিত্ৰৰ নেপথ্য কণ্ঠশিল্পী
হোমোগ্ৰাফ

**হোমোগ্ৰাফ** () এনে এটি শব্দ য’ত অন্য শব্দৰ দৰে একেই বৰ্ণ বা আখৰ নিহিত হৈ থাকে আৰু সেই একেটা শব্দই বেলেগ এটা অৰ্থ প্ৰকাশ কৰে। অৱশ্যে, কিছুমান অভিধানে শব্দবোৰৰ উচ্চাৰণ বেলেগ হ’ব লাগিব বুলি কয়। আনহাতে অক্সফৰ্ড ইংৰাজী অভিধানে এই শব্দবোৰ "পৃথক মূল"ৰ হ’ব লাগে বুলি কয়। ভেনচিত্ৰত, অক্সফৰ্ড গাইড টু প্ৰেক্টিকেল লেক্সিকোগ্ৰাফীত থকা বিভিন্ন প্ৰকাৰৰ হোমোগ্ৰাফৰ তালিকা দিয়া হৈছে, যেনে ইংৰাজীত hit শব্দটোৱে ক্ৰিয়া হিচাপে strike, আৰু hit শব্দটোৱে বিশেষ্য হিচাপে blow -ক হোমোগ্ৰাফ বুজাইছে।

শব্দৰ উচ্চাৰণ পৃথক হ’লে সেই শব্দবোৰক হেটেৰোনিম বুলি কোৱা হ’ব পাৰে। একেই বৰ্ণ বা আখৰ আৰু একেই উচ্চাৰণ থকা শব্দবোৰ (অৰ্থাৎ হোমোগ্ৰাফ আৰু সমধ্বনি দুয়োটা)-ক সমানাকাৰ বুলি গণ্য কৰা হয়। অৱশ্যে, সহজ অৰ্থত "সমানাকাৰ" শব্দটো একে লিখা বা উচ্চাৰণৰ শব্দৰ সৈতে প্ৰযোজ্য হ’ব পাৰে।

## তথ্যসূত্ৰ

শ্ৰেণী:ভাষাবিজ্ঞান
সুলক্ষণা পণ্ডিত

**সুলক্ষণা প্ৰতাপ নাৰায়ণ পণ্ডিত** (; জন্ম ১৯৫৪) এগৰাকী ভাৰতীয় নেপথ্য কণ্ঠশিল্পী আৰু বলীউডৰ পূৰ্বৰ নায়িকা।  সংগীত পৰিচালক জুটী যতীন-ললিত তেওঁৰ ভাতৃ। *লাভ ষ্টোৰী* ছবিৰে অভিনয় জগতত পদাৰ্পন কৰা অভিনেত্ৰী বিজয়তা পণ্ডিত তেওঁৰ ভনীয়েক। আনহাতে প্ৰখ্যাত শাস্ত্ৰীয় সংগীতৰ প্ৰখ্যাত কণ্ঠশিল্পী পণ্ডিত যশৰাজ সম্পৰ্কত তেওঁৰ খুৰাক। *সংকল্প* (১৯৭৫) ছবিৰ ‘তু হী সাগৰ হ্যায়, তু হী কিনাৰা’ গীতটোৰ বাবে তেওঁ শ্ৰেষ্ঠ মহিলা কণ্ঠশিল্পীৰ ফিল্মফেয়াৰ বঁটা লাভ কৰে।
## ব্যক্তিগত জীৱন
১২ জুলাই ১৯৫৪ত ছত্তীছগঢ়ৰ ৰায়গড়ত এটা সংগীতৰ সৈতে জড়িত পৰিয়ালত সুলক্ষণাৰ জন্ম হৈছিল। তেওঁলোক হাৰিয়ানাৰ হিচাৰৰ (বৰ্তমান ফটেহাবাদ) পিলিমাণ্ডোৰী গাঁৱৰ মূল নিবাসী আছিল।শাস্ত্ৰীয় সংগীতৰ প্ৰখ্যাত কণ্ঠশিল্পী পণ্ডিত যশৰাজ আৰু ৰাজগড়ৰ প্ৰাক্তন সাংসদ তথা জনসংঘৰ নেতা বসন্ত কুমাৰ পণ্ডিত তেওঁৰ খুৰাক। তেওঁ নবছৰ বয়সৰ পৰা গীত গাবলৈ লৈছিল। ককায়েক মনধীৰ পণ্ডিত মুম্বাইত তেওঁৰ সংগী আছিল। মনধীৰে ১৯৮০ৰ দশকত মনধীৰ-যতীন নামেৰে যতীন পণ্ডিতৰ সৈতে এটা সংগীত জুটী তৈয়াৰ কৰিছিল। সুলক্ষণা শীৰ্ষস্থানীয় নেপথ্য কণ্ঠশিল্পী ৰূপে প্ৰতিষ্ঠা পোৱালৈকে তেওঁলোকে তাত মঞ্চত গীত পৰিবেশন কৰি গৈছিল। তেওঁলোকৰ বহুটো লাইভ কনচাৰ্টত মহম্মদ ৰফী আৰু কিশোৰ কুমাৰৰ দৰে কিংবদন্তিয়েও অংশ লৈছিল।

তেওঁৰ তিনিজন ভায়েক- মনধীৰ, যতীন আৰু ললিত; ভনীয়েক তিনিজনী- লতা মায়া এণ্ডাৰচন, লতা সন্ধ্যা সিং আৰু বিজয়তা পণ্ডিত। তেওঁৰ পিতৃ প্ৰতাপ নাৰায়ণ পণ্ডিত এজন শাস্ত্ৰীয় সংগীতৰ কণ্ঠশিল্পী। 

সঞ্জীৱ কুমাৰে বিয়াৰ প্ৰস্তাৱ অগ্ৰাহ্য কৰাৰ পিছত তেওঁ কেতিয়াও বিয়া নকৰালে। কৰ্মজীৱনৰ পৰা অৱসৰ লোৱাৰ পিছত তেওঁ যথেষ্ঠ কঠিন সময় পাৰ কৰিবলগীয়া হৈছিল। ভনীয়েক বিজয়তা আৰু ভনী জোৱায়েক সংগীত পৰিচালক আদেশ শ্ৰীবাস্তৱে তেওঁৰ বাবে এটা ভক্তিমূলক গীতৰ এলবাম তৈয়াৰ কৰাৰ পৰিকল্পনা কৰিছিল যদিও আদেশ শ্ৰীবাস্তৱৰ অকাল মৃত্যুত সেই পৰিকল্পনা বাস্তৱায়িত নহ’ল। চাৰিটাকৈ অস্ত্ৰোপচাৰ হৈ যোৱাৰ পিছত তেওঁক ৰাজহুৱা স্থানত বেছিকৈ দেখা নগৈছিল। ২০১৭ৰ জুলাইত তেওঁ আৰ.জে. বিজয় আকেলাক তেওঁৰ অভিনয় আৰু সংগীত জীৱনক সাঙুৰি এটা দীঘলীয়া ৰেডিঅ’ সাক্ষাৎকাৰ দিছিল। 
## কৰ্মজীৱন
এগৰাকী অভিনেত্ৰী হিচাপে সুলক্ষণাৰ কৰ্মজীৱন ১৯৭০ দশকৰ পৰা ১৯৮০ৰ দশকৰ আৰম্ভণিলৈকে বিস্তৃত আছিল। মূল নাৰী চৰিত্ৰৰ অভিনেত্ৰী হিচাপে তেওঁ সত্তৰৰ দশকৰ প্ৰায়ভাগ শীৰ্ষস্থানীয় অভিনেতা যেনে জীতেন্দ্ৰ, সঞ্জীৱ কুমাৰ, ৰাজেশ খান্না, বিনোদ মেহৰা, শশী কাপুৰ, শত্ৰুঘ্ন সিনহাৰ আদিৰ সৈতে কাম কৰিছে। ১৯৭৫ চনৰ চাচপেঞ্চ থ্ৰিলাৰ *উলঝন*ৰ যোগে তেওঁ অভিনয় জগতত পদাৰ্পন কৰিছিল, য’ত নায়কৰ ভূমিকাত আছিল সঞ্জীৱ কুমাৰ। পৰিণীতা উপন্যাসৰ আধাৰত অনিল গাংগুলীয়ে নিৰ্মাণ কৰা *সংকোচ*ত (১৯৭৬) তেওঁ ললিতাৰ চৰিত্ৰত অভিনয় কৰিছিল। তেওঁৰ অন্যান্য ছবিৰ ভিতৰত আছে- *হেৰাফেৰী* (১৯৭৬),*অপনাপন* (১৯৭৭),*খাণ্ডান* (১৯৭৯),*চেহৰে পে  চেহৰা* (১৯৮১),*ধৰম কাঁটা* (১৯৮২) আৰু *ৱক্ট কী দীৱাৰ* (১৯৮২)। ১৯৭৮ চনত তেওঁ উত্তম কুমাৰৰ সৈতে বঙালী ছবি *বন্দী*ত অভিনয় কৰে।  

শিশু অৱস্থাতে সুলক্ষণাই ১৯৬৭ৰ ছবি *তকদীৰ*ত লতা মংগেশকাৰৰ সৈতে জনপ্ৰিয় গীত ‘সাত সমুন্দৰ পাৰ সে’ত কণ্ঠদান কৰে। নেপথ্য কণ্ঠশিল্পীৰ ৰূপত সেয়া তেওঁৰ প্ৰথম কাম। তাৰপিছত তেওঁ হেমন্ত কুমাৰ, কিশোৰ কুমাৰ আদিৰ দৰে যশস্বী সংগীত শিল্পীৰ সৈতে গীত বাণীবদ্ধ কৰে। তেওঁ হিন্দী, বঙালী, মাৰাঠী, উৰিয়া আৰু গুজৰাটী ভাষাত গীত গাইছে। ১৯৮০ চনত এইচ.এম.ভি.য়ে তেওঁৰ গজলৰ এলবাম *জজবাত* মুক্তি দিয়ে।

## তথ্য উৎস

## বাহ্যিক সংযোগ
* 
*Whatever happened to... Sulakshana Pandit

শ্ৰেণী:ভাৰতীয় মহিলা কণ্ঠশিল্পী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ফিল্মফেয়াৰ বঁটা বিজয়ী
শ্ৰেণী:হিন্দী চলচ্চিত্ৰৰ নেপথ্য কণ্ঠশিল্পী
মফিদা আহমেদ

**মফিদা আহমেদ** এগৰাকী ভাৰতীয় ৰাজনীতিক আছিল। তেওঁ অসমৰ পৰা ভাৰতীয় সংসদৰ নিম্নসদন লোকসভালৈ নিৰ্বাচিত দ্বিতীয় মহিলা সাংসদ আৰু প্ৰথম মহিলা মুছলমান সাংসদ হিচাপে পৰিগণিত হৈছিল। তদুপৰি, সেই সময়ত সংসদলৈ নিৰ্বাচিত ইছলাম ধৰ্মাৱলম্বী মাত্ৰ কেইগৰাকীমান মহিলাৰ ভিতৰত তেওঁ‌ অন্যতম আছিল। তেওঁ ভাৰতীয় জাতীয় কংগ্ৰেছ দলৰ সদস্য আছিল। 

## জীৱনী
মফিদা আহমেদৰ ১৯২১ চনৰ নৱেম্বৰ মাহত অসমৰ যোৰহাট নগৰত জন্ম হৈছিল।  তেওঁৰ পিতৃ আছিল মহম্মদ বৰুৱা আলি। তেওঁ শিক্ষানুষ্ঠানত নামভৰ্তি নকৰাকৈ ব্যক্তিগত শিক্ষকৰ সহায়তাত শিক্ষাৰ পাতনি মেলিছিল।

### কৰ্মজীৱন
মফিদা আহমেদ ৰাষ্ট্ৰীয় সঞ্চয় আচঁনিত ১৪-৭-১৯৫৫ ৰ পৰা ১৯-১-১৯৫৭ চনলৈ অবৈতনিক হিচাপে কৰ্মৰত আছিল। তেওঁ ১৯৪৬ চনৰ পৰা ১৯৪৯ চনলৈ ৰেডক্ৰছ চ'ছাইটিৰ যোৰহাট শাখাৰ যুটীয়া সম্পাদক ৰূপেও দায়িত্ব চম্ভালিছিল।  ১৯৫৩ চনত স্থাপন হোৱাৰে পৰা ১৯৫৬ চনলৈকে তেওঁ গোলাঘাটত কংগ্ৰেছৰ মহিলা বিভাগৰ আহ্বায়কৰ দায়িত্বত আছিল। তদুপৰি, ১৯৫১ চনৰ অক্টোবৰ মাহৰ পৰা ১৯৫৩ চনৰ জানুৱাৰী মাহলৈ তেজপুৰ মহিলা সমিতিৰ সহকাৰী সম্পাদিকা হিচাপে কাৰ্যনিৰ্বাহ কৰি পতিতাসকলৰ উদ্ধাৰ আৰু পুনঃসস্থাপন, আৰু প্ৰসুতি কল্যাণৰ কৰ্মসূচী চোৱাচিতা কৰিছিল। 

### ৰাজনৈতিক জীৱন
স্বাধীন ভাৰতৰ ইতিহাসৰ দ্বিতীয়টো সাধাৰণ নিৰ্বাচন হিচাপে চিহ্নিত ১৯৫৭ চনৰ সংসদীয় নিৰ্বাচনত যোৰহাট সংসদীয় সমষ্টিৰ পৰা মফিদা আহমেদ ভাৰতীয় জাতীয় কংগ্ৰেছ দলৰ প্ৰাৰ্থী হিচাপে অৱতীৰ্ণ হৈ মুঠ ৩,৭৩,৬৬৬ ভোটৰ ভিতৰত ৮০,০২৩ টা ভোট লাভ কৰি নিম্নসদন লোকসভালৈ সাংসদ হিচাপে নিৰ্বাচিত হৈছিল। উল্লেখ্য যে, উক্ত নিৰ্বাচনত তেওঁৰ নিকটতম প্ৰতিদ্বন্দী আছিল ভাৰতীয় কমিউনিষ্ট পাৰ্টী (চি পি আই)-ৰ প্ৰাৰ্থী হিচাপে অৱতীৰ্ণ হোৱা প্ৰখ্যাত অসমীয়া সাহিত্যিক চৈয়দ আব্দুল মালিক।  অৱশ্যে ইয়াৰ পৰৱৰ্তী সাধাৰণ নিৰ্বাচন, ১৯৬২ চনৰ সংসদীয় নিৰ্বাচনত মফিদা আহমেদ প্ৰজা চ'ছিয়েলিষ্ট পাৰ্টীৰ ৰাজেন্দ্ৰ নাথ বৰুৱাৰ ওচৰত পৰাভূত হয়। 

### সাহিত্য ক্ষেত্ৰলৈ অৱদান
ৰাজনীতি আৰু সমাজসেৱাৰ সমান্তৰালভাৱে মফিদা আহমেদ সাহিত্যৰো অনুৰাগী আছিল। তেওঁ আঠখনকৈ পুথি অসমীয়া ভাষাত ৰচনা কৰিছিল।  ইয়াৰ ভিতৰত *বিশ্বদীপ-বাপুজী* আৰু *ভাৰতৰ-নেহৰু* নামৰ পুথি দুখন উল্লেখনীয়।  মেহতাবে ইছলাম, নুৰে হাছানা, গুলবাগ তেখেতে লিখা আন তিনিখন পুথি৷

### ব্যক্তিগত জীৱন
মফিদা আহমেদৰ হবি আছিল পঢ়া, চিলাই, গুঁঠা আৰু ফুলনি সজোৱা।  ১৯৪০ চনত তেওঁ‌ আছানুদ্দিন আহমেদৰ সৈতে বিবাহপাশত আৱদ্ধ হয়। বেগম মফিদা আহমেদ হিচাপেও খ্যাত মফিদা আহমেদৰ কন্যা চৈয়দা আনোৱাৰা টাইমূৰ অসমৰ প্ৰথম মহিলা মুখ্যমন্ত্ৰী আছিল। আনোৱাৰা টাইমূৰ অসম বিধানসভাৰ দ্বিতীয়গৰাকী মুছলমান মহিলা বিধায়িকা আছিল।   

## মৃত্যু
২০০৮ চনৰ ১৭ জানুৱাৰী তাৰিখে মফিদা আহমেদৰ বাৰ্ধক্যজনিত কাৰণত ৮৮ বছৰ বয়সত মৃত্যু হয়। 

## তথ্যসূত্ৰ

শ্ৰেণী:অসমৰ ৰাজনীতিক
শ্ৰেণী:অসমৰ ব্যক্তি
শ্ৰেণী:অসমীয়া সাহিত্যিক
নতুন বাটাবাৰী

**নতুন বাটাবাৰী** কামৰূপ গ্ৰাম্য জিলাৰ এখন গাঁও, যি কামৰূপৰ ৰাণীত অৱস্থিত। গাঁওখন ৰাভা হাচং স্বায়ত্বশাসিত পৰিষদ অঞ্চল লগতে অসম মেঘালয় সীমান্তৰ।

## পৰিবহণ
গাঁওখন ৩৭ নং ৰাষ্ট্ৰীয় ঘাইপথৰ মাজেৰে উপলব্ধ আৰু নিয়মীয়া বাছ আৰু অন্যান্য পৰিবহণৰ পদ্ধতিৰ সৈতে ওচৰৰ চহৰ আৰু চহৰৰ সৈতে সংযোজিত।

## তথ্যসূত্ৰ
শ্ৰীয়া চৰণ

**শ্ৰীয়া চৰণ ভাটনাগৰ** () (জন্ম-১১ ছেপ্টেম্বৰ ১৯৮২) -ক **শ্ৰীয়া** নামেৰেও জনা যায়৷ শ্ৰীয়া এগৰাকী ভাৰতীয় চলচ্চিত্ৰ অভিনেত্ৰী আৰু মডেল৷ তেখেতে সাধাৰণতে তেলেগু, তামিল আৰু হিন্দী ভাষাৰ ছবিত অভিনয় কৰে৷ দেহৰাদুনত জন্ম লাভ কৰা শ্ৰীয়াই শৈশৱৰ অধিকাংশ সময় হৰিদ্বাৰত অতিবাহিত কৰিছিল৷ ২০০১ চনত তেখেতৰ নৃত্যগুৰু ৰেণু নাথানে *থিৰকটি কিউ হাৱা* নামৰ এটি সংগীত ভিডিঅ’ত অংশগ্ৰহণৰ সুবিধা উলিয়াই দিয়ে৷ এই ভিডিঅ’টোৱে শ্ৰীয়াৰ পৰিসৰ বঢ়ালে আৰু ভাৰতীয় ছবিৰ জগতখনত পৰ্যাক্ৰমে শ্ৰীয়াক দেখিবলৈ পোৱা গ’ল৷ শ্ৰীয়াই এগৰাকী প্ৰতিভাশালী নৃত্যশিল্পী হোৱাৰ বাসনা পুহি ৰাখিছিল যদিও তেখেতক শীৰ্ষ চৰিত্ৰত অভিনয়ৰ সুযোগ দিয়া হ'ল৷ ২০০১ চনত তেলেগু ছবি *ইষ্টম*ৰ জৰিয়তে শ্ৰীয়াৰ অভিষেক ঘটে৷ তাৰ ঠিক পিছৰটো বছৰতে শ্ৰীয়াই ব্যৱসায়িকভাৱে সফল ছবি *সন্তোষম*ত অভিনয় কৰে৷

হিন্দী আৰু তামিল ভাষাৰ ছবিজগতত কাম কৰি থকাৰ সমান্তৰালভাৱে শ্ৰীয়া চৰণে কেইখনমান তেলেগু ভাষাৰ ছবিতো অভিনয় কৰে৷ ২০০৭ চনত শ্ৰীয়াই ৰজনীকান্ত অভিনীত *[[শিৱাজী (চলচ্চিত্ৰ)|শিৱাজী]]* নামৰ ছবিখনত অভিনয় কৰে৷ ছবিখনে সেইসময়ৰ তামিল উদ্যোগত সৰ্বাধিক-উপাৰ্জনকাৰী ছবিৰ তালিকাভুক্ত হয়৷ ২০০৭ চনতে মুক্তি লাভ কৰা হিন্দী ভাষাৰ ছবি *আৱাৰাপন*ত অভিনয় কৰি শ্ৰীয়াই সমালোচকৰ দৃষ্টি আকৰ্ষণ কৰে৷ ২০০৮ চনত শ্ৰীয়াক দেখা যায় আমেৰিকান-ভাৰতীয় প্ৰযোজনাত মুক্তি লাভ কৰা ইংৰাজী ভাষাৰ ছবি “দ্য আডাৰ এণ্ড অৱ দ্যা লাইন”ত৷ ছবিখনত তেখেতে মুখ্য চৰিত্ৰ ৰূপায়ণ কৰে৷ ২০০৯ চনত তামিল ভাষাৰ ছবি *কান্থাস্বামী* আৰু ২০১০ চনত মালায়ালম ভাষাৰ ছবি *পক্কীৰী ৰাজা*ত শ্ৰীয়াই অভিনয় কৰে৷ এনেকৈয়ে শ্ৰীয়া দক্ষিণ ভাৰতীয় ছবি উদ্যোগত এগৰাকী শীৰ্ষস্থানীয় অভিনেত্ৰীৰ মৰ্যাদা পায়৷ বিশ্ববিখ্যাত লেখক ছলমান ৰুশ্বডিৰ গ্ৰন্থৰ আধাৰত ২০১২ চনত দীপা মেহতাই পৰিচালনা কৰা *মিডনাইটছ্ চিলড্ৰেন*ত শ্ৰীয়াক দেখিবলৈ পোৱা যায়৷ ছবিখনৰ জৰিয়তে শ্ৰীয়াই আন্তঃৰাষ্ট্ৰীয় পৰ্যায়ত ইতিবাচক প্ৰশংসা লাভ কৰে৷ ২০১৩ চনৰ ছবি *পৱিত্ৰা* আৰু *চন্দ্ৰা* হৈছে শ্ৰীয়া চৰণৰ অন্য দুখন সফল ছবি৷ ২০১৪ চনত তেখেতে সমালোচকৰ দ্বাৰা সমাদৃত তেলেগু ভাষাৰ ছবি *মনম*ত অভিনয় কৰে৷

## প্ৰাৰম্ভিক জীৱন
১৯৮২ চনৰ ১১ ছেপ্টেম্বৰত হৰিদ্বাৰত শ্ৰীয়া চৰণ ভাটনাগৰৰ জন্ম হয়৷ পিতৃ আছিল পুষ্পেন্দ্ৰ চৰণ ভাটনাগৰ আৰু মাতৃ আছিল নিৰজা চৰণ ভাটনাগৰ৷ পিতৃয়ে *ভাৰত হেভি ইলেকট্ৰিকেলছ লিমিটেড*ত কৰ্মৰত আছিল আৰু মাতৃ ৰাণিপুৰ আৰু নতুন দিল্লীস্থ দিল্পী পাব্লিক স্কুলৰ এগৰাকী ৰসায়ন বিজ্ঞানৰ শিক্ষয়িত্ৰী আছিল৷ মাতৃয়ে শিক্ষাদান কৰা দুয়োখন শিক্ষানুষ্ঠানৰ পৰা শ্ৰীয়াই স্কুলীয়া শিক্ষা সমাপ্ত কৰে৷ শ্ৰীয়াৰ জ্যেষ্ঠ ভ্ৰাতৃ হৈছে অভিৰূপ৷ তেখেত মুম্বাইৰ বাসিন্দা৷

চাৰণ এগৰাকী প্ৰতিষ্ঠিত নৃত্যশিল্পী৷ মাতৃয়ে প্ৰথমে তেখেক কথক আৰু ৰাজস্থানী লোকনৃত্যত প্ৰশিক্ষিত কৰোৱায়৷ পৰৱৰ্তী সময়ত তেখেতক শোভানা নাৰায়ণৰ দ্বাৰা তেখেতক কথক শৈলীত প্ৰশিক্ষিত কৰোৱা হয়৷মহাবিদ্যালয়ত অধ্যয়ণৰ কালছোৱাত শ্ৰীয়া চৰণে বহুকেইটা নৃত্যদলৰ লগত জড়িত হৈ পৰিছিল৷ তেওঁলোকে নৃত্যৰ শৈলীৰ লগত সামাজিক বিষয়ৰ একত্ৰীকৰণ কৰিছিল৷

## ব্যক্তিগত জীৱন
২০১৮ চনৰ ১২ মাৰ্চত শ্ৰীয়াই তেখেতৰ ৰাছিয়ান প্ৰেয়স এন্দ্ৰেই কছিছভৰ লগত বৈবাহিক জীৱনৰ পাতনি মেলে৷ বিবাহোনুষ্ঠানভাগ শ্ৰীয়াৰ লোখনৱালা বাসগৃহতেই সম্পন্ন হয়৷
## তথ্যসূত্ৰ

শ্ৰেণী:ভাৰতীয় অভিনেত্ৰী
শ্ৰেণী:ভাৰতীয় নৃত্যশিল্পী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:দাক্ষিণাত্যৰ অভিনেত্ৰী
## বাহ্যিক সংযোগ

* আইএমডিবিত শ্ৰীয়া চৰণ
* 
* 
* 
*
শকুন্তলা দলে গামলিন

**শকুন্তলা দলে গামলিন** () এগৰাকী অৰুণাচল প্ৰদেশ-গোৱা-মিজোৰাম-কেন্দ্ৰীয় শাসিত অঞ্চল (Arunachal Pradesh-Goa-Mizoram-Union territory- AGMUT) কেডাৰৰ ভাৰতীয় প্ৰশাসনিক সেৱাৰ বিষয়া। বৰ্তমান তেওঁ ভাৰত চৰকাৰৰ বাধাগ্ৰস্ত ব্যক্তিৰ সৱলীকৰণ বিভাগৰ সচিব হিচাপে কৰ্মৰত। তেওঁ‌ অৰুণাচল প্ৰদেশ চৰকাৰৰ মুখ্য সচিব ৰূপেও সেৱা আগবঢ়াইছিল। উত্তৰ পূব ভাৰতৰ পৰা কেন্দ্ৰীয় মন্ত্ৰ্যালয়ত সচিব পৰ্যায়ৰ পদবীত অধিস্থিত তেওঁৱেই প্ৰথমগৰাকী মহিলা। তেওঁ অসমৰ মিচিং জনগোষ্ঠীৰ প্ৰথমগৰাকী মহিলা আই এ এছ বিষয়া।

## জন্ম আৰু শিক্ষা
শকুন্তলা দলেৰ জন্ম হৈছিল ১৯৬১ চনৰ ২৩ মাৰ্চ তাৰিখে। তেওঁ অসমৰ ভূতপূৰ্ব লোকসভাৰ সাংসদ ললিত কুমাৰ দলেৰ সাতগৰাকী সন্তানৰ ভিতৰত কনিষ্ঠতম। তেওঁ দিল্লী বিশ্ববিদ্যালয়ৰ অন্তৰ্গত লে'ডী শ্ৰীৰাম কলেজ ফৰ ৱ'মেনৰ পৰা ইতিহাস বিষয়ত স্নাতক ডিগ্ৰী লাভ কৰে। ইয়াৰ পিছত তেওঁ দিল্লী স্কুল অৱ্ ইক'নমিক্সৰ পৰা সমাজতত্ত্ব বিষয়ত স্নাতকোত্তৰ ডিগ্ৰী লাভ কৰে।

## কেৰিয়াৰ
৩০ বছৰ জোৰা কেৰিয়াৰত শকুন্তলা দলে গামলিনে ৰাজ্যিক আৰু কেন্দ্ৰীয় চৰকাৰৰ বিভিন্ন পদবীত বিষয়া হিচাপে নিয়োজিত হৈছিল। আৰম্ভণিতে তেওঁ আন্দামান আৰু নিকোবৰ দ্বীপৰ কেন্দ্ৰীয় শাসিত অঞ্চল প্ৰশাসনৰ পৰ্য্যটন বিভাগৰ সঞ্চালক ৰূপে নিযুক্ত হৈছিল। আন্দামান আৰু নিকোবৰ দ্বীপৰ পৰা আৰম্ভ কৰি অসম, অৰুণাচল প্ৰদেশক ধৰি দিল্লীৰ ৰাষ্ট্ৰীয় ৰাজধানী পৰিসৰৰ প্ৰশাসনলৈ, গামলিনে ভিন ভিন পদত কৰ্মৰত হৈছে। কেন্দ্ৰীয় ডেপুটেশ্যনৰ অংশ হিচাপে তেওঁ স্বাস্থ্য আৰু পৰিয়াল কল্যাণ মন্ত্ৰ্যালয়, আৰু নৱ আৰু পুনৰ নৱীকৰণ যোগ্য শক্তি মন্ত্ৰ্যালয়তো কাৰ্যনিৰ্বাহ কৰিছিল। ১৯৯৬ চনত শকুন্তলা দলে গামলিনক দিল্লী পৌৰনিগমৰ উপ-আয়ুক্ত হিচাপে নিযুক্তি দিয়া হৈছিল। তেতিয়াৰ পৰা তেওঁ দিল্লীৰ বিভিন্ন ৰাজ্যিক আৰু কেন্দ্ৰীয় পৰ্যায়ৰ পদবীত নিযুক্ত হৈ আহিছে। ২০১৫ চনৰ জানুৱাৰী মাহত তেওঁ দিল্লী ট্ৰেন্সক' লিমিটেডৰ অধ্যক্ষ নিযুক্ত হৈছিল। দিল্লীৰ ৰাজধানী পৰিসৰ প্ৰশাসনৰ শক্তি বিভাগৰ প্ৰধান সচিব, উদ্যোগ বিভাগৰ প্ৰধান সচিবৰ, ইন্দ্ৰপ্ৰস্থ শক্তি উতপাদন ক'ম্পেনী লিমিটেড আৰু প্ৰগতি শক্তি ক'ৰ্প'ৰেচন লিমিটেডৰ অধ্যক্ষ আৰু দিল্লী শকি কোম্পানী লিমিটেডৰ মুখ্য কাৰ্যবাহী সঞ্চালকৰ দায়িত্বও শকুন্তলা দলে গামলিনে চম্ভালিছিল। ২০১৫ চনৰ ১৫ মে' তাৰিখে দিল্লীৰ উপ-ৰাজ্যপালে তেওঁক মুখ্য সচিব হিচাপে নিযুক্তি দিছিল, আৰু ইয়াকে লৈ আম আদমী পাৰ্টীৰ চৰকাৰ আৰু উপ-ৰাজ্যপাল নাজীৱ জাঙৰ মাজত বিৰোধৰ সূত্ৰপাত ঘটিছিল।

২০০২ চনত ৰাষ্ট্ৰসংঘৰ Conference of Parties for the United Nations Framework Convention on Climate Change সমাৱৰ্তনৰ অষ্টম সন্মিলনত ভাৰতীয় প্ৰতিনিধি দলত শকুন্তলা দলে গামলিন সদস্য হিচাপে নিৰ্বাচিত হৈছিল। তেওঁ বিশ্ব বেংকৰ Carbon Credit Calculations in clean energy products-ৰ প্ৰশিক্ষণতো ভাগ লৈছিল। হাৰ্ভাৰ্ড বিশ্ববিদ্যালয়ত বাণিজ্য পদ্ধতি আৰু সন্ধি বিষয়ত প্ৰশিক্ষণ প্ৰাপ্ত হোৱা শকুন্তলা দলে গামলিন ৰাষ্ট্ৰীয় ধঁপাত নিয়ন্ত্ৰণ কাৰ্যসূচী আৰু অ-সোঁচৰা ৰোগ কাৰ্যক্ৰমৰ মুখ্য বিষয়া হিচাপেও নিৰ্বাচিত হৈছিল।

## ব্যক্তিগত জীৱন
শকুন্তলা দলে গামলিনৰ পিতৃ ললিত কুমাৰ দলে অসম প্ৰদেশ কংগ্ৰেছ কমিটিৰ প্ৰাক্তন সভাপতি আৰু লখিমপুৰ লোকসভা সমষ্টিৰ পৰা সাংসদ আছিল। ললিত কুমাৰ দলেই ঢকুৱাখনা বিধানসভা সমষ্টিৰ পৰা অসম বিধানসভাৰ বিধায়ক হোৱাৰ লগতে বন বিভাগৰ উপ মন্ত্ৰী (অসম) আৰু জনজাতি পৰিক্ৰমা আৰু সমবায় মন্ত্ৰী (অসম) হিচাপেও কাৰ্যনিৰ্বাহ কৰিছিল। শকুন্তলা দলে গামলিনৰ স্বামী জাৰ'বাম গামলিন অৰুণাচল প্ৰদেশৰ মুখ্যমন্ত্ৰী আছিল। জাৰ'বাম গামলিন দিল্লীৰ ছেইণ্ট ষ্টিফেনছ্ কলেজৰ প্ৰাক্তন ছাত্ৰ আছিল।

## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:মিচিং জনগোষ্ঠীৰ ব্যক্তি
শ্ৰেণী:ভাৰতীয় প্ৰশাসনিক সেৱাৰ বিষয়া
মকৰ সংক্ৰান্তি

**মকৰ সংক্ৰান্তি** উৎসৱক ভাৰতবৰ্ষৰ বিভিন্ন ৰাজ্যত বিভিন্ন নামেৰে জনা যায়। মহাৰাষ্ট্ৰত মকৰ সংক্ৰান্ত (), অসমত মাঘ বিহু, অন্য ৰাজ্যসমূহত উত্তৰায়ণ, মাঘী আৰু বাংলাদেশত পৌষ সংক্ৰান্তি বোলা হয়। মকৰ সংক্ৰান্তি উৎসৱ হিন্দু দিনপঞ্জীত সূৰ্য দেৱতাক উৎসৰ্গি কৰা এটা উৎসৱ। অসমীয়া মাঘ মাহ আৰু ইংৰাজীৰ জানুৱাৰী মাহত প্ৰতি বছৰে যেতিয়া সূৰ্য মকৰ ৰাশিত সোমায় তেতিয়া ইয়াক পালন কৰা হয়। এইটো দিনত সূৰ্য মকৰ ৰাশিত অন্তৰ্ভুক্ত হয় আৰু শীতৰ চুটি দিনবোৰৰপৰা দীঘলীয়া দিনবিলাকৰ আৰম্ভ হয়। ভাৰতবৰ্ষৰ পুৰণি উৎসৱবোৰৰ ভিতৰত মকৰ সংক্ৰান্তিও মাত্ৰ কেইটামান উৎসৱৰ ভিতৰত পৰে যিটো সৌৰচক্ৰ অনুসাৰে পালন কৰা হয়।অন্য প্ৰায়বিলাক উৎসৱ চন্দ্ৰচক্ৰৰ অনুসাৰেহে পালন কৰা হয়। মকৰ সংক্ৰান্তি সাধাৰণতে প্ৰতি বছৰে জানুৱাৰীৰ ১৪ বা ১৫ তাৰিখত পৰে।

মকৰ সংক্ৰান্তি সামাজিকভাৱে একেলগে মিলি উৎযাপন কৰা এটি উৎসৱ। বিভিন্ন ঠাইত বিভিন্ন ধৰণেৰে মকৰ সংক্ৰান্তি পলন কৰে। কোনোৱে ঘৰবিলাক সজায়, কোনোৱে জুই ধৰি নৃত্য গীত কৰি একেলগে ভোজ-ভাত খায়, বা কণ কণ ল’ৰা-ছোৱালীয়ে মানুহৰ ঘৰলৈ গৈ উপহাৰ লয়, বা ৰং-বিৰঙৰ চিলা উৰুৱায়। মকৰ সংক্ৰান্তিক ভাৰতবৰ্ষত বিভিন্ন প্ৰদেশত বিভিন্ন নামেৰে জনা যায়। অসমত মাঘ বিহু, পঞ্জাৱ,হাৰিয়ানা আৰু হিমাচল প্ৰদেশত, মধ্য ভাৰতত চুকাৰত, তামিলনাডুত পুঙ্গল; গুজৰাট, উত্তৰাখণ্ড আৰু উত্তৰ প্ৰদেশত উত্তৰায়ণ; উৰিষ্যা, মহাৰাষ্ট্ৰ, গোৱা আৰু পশ্চিম বঙ্গত মকৰ সংক্ৰান্তি বোলা হয়। 

## মহাৰাষ্ট্ৰত

মহাৰাষ্ট্ৰত মকৰ সংক্ৰান্তিৰদিনা ইজনে সিজনক তিল-গুৰৰ লাৰু, বৰ্ফি বা হালুৱা দি " তিল-গুৰ লোৱা আৰু মিঠা কথা কোৱা' বুলি কোৱাৰ প্ৰথা আছে।এই বিশেষ দিনটোত গুৰ আৰু বুটৰ দাইলেৰে বনুৱা ৰুটি যাক পূৰণ পুৰি বা গুৰৰ পুৰি বোলা হয় হেই পুৰি অন্য ব্যঞ্জনৰ লগত খোৱা হয়। বিবাহিতা মহিলাই পৰিয়ালৰ বিবাহিতা মহিলা বা বিবাহিতা বান্ধৱীসকলক মাতি কপালত সেন্দূৰৰ ফুট দিয়ে আৰু সৰু উপহাৰ দি তিল-গুৰেৰে বনুৱা লাৰু বা বৰ্ফি দিয়ে। ইয়াক হালধী-কুমকুম বোলা হয়। মহিলাসকলে এই দিনটোত ক'লা ৰঙৰ কাপোৰ পিন্ধে। নতুন শিশুকো ক'লা কাপোৰ পিন্ধায়। মকৰ সংক্ৰান্তি ঠাণ্ডাৰ দিনত হোৱা বাবেও শৰীৰৰ গৰম ধৰি ৰাখিবৰ বাবেও ক'লা ৰঙৰ কাপোৰ পিন্ধে। মকৰ সংক্ৰান্তত কণ কণ শিশুক চেনিৰে বনুৱা মুকুত আৰু গহনা পিন্ধাই মুৰি মূৰত ঢালি গা ধুৱায় আৰু অন্য ল’ৰা-ছোৱালীকো মাতি সৰু সৰু উপহাৰ দিয়ে। 

## চিত্ৰ বিথিকা

संक्रांत वाण.jpg|সংক্ৰান্ত ৱান বা উছৰ্গা
तीळवडी.jpg|তিলৰ বৰ্ফি
2013 Makar Sankranti Modhera Sun temple Kite Mahotsav.jpg|২০১৩ মকৰ সংক্ৰান্ত Modhera Sun temple Kite Mahotsav
9 colourful gift pots for Makar Sankranti January festival.jpg|মকৰ সংক্ৰান্তিৰ বাবে ৰখা ৯টা ৰঙীন উপহাৰ পাত্ৰ
File:Tilgul kha god god bola.jpg|thumb|তিল-গুৰ লোৱা আৰু মিঠা কথা কোৱা


## তথ্যসূত্ৰ

শ্ৰেণী:ভাৰতৰ উৎসৱসমূহ
শ্ৰেণী:হিন্দুধৰ্মৰ উৎসৱসমূহ
শ্ৰেণী:বাংলাদেশৰ উৎসৱ
প্ৰকাশী তোমৰ

**প্ৰকাশী তোমৰ** (, জন্ম: ১ জানুৱাৰী ১৯৩৭) এগৰাকী ভাৰতীয় শ্বুটিং ক্ৰীড়াবিদ তথা বিশ্বৰ জেষ্ঠ্যতম শ্বাৰ্প শ্বুটাৰৰ ভিতৰত অন্যতম। তেওঁক জনপ্ৰিয়ভাবে 'শ্বুটাৰ দাদী' আৰু 'ৰিভলভাৰ দাদী' বুলি জনা যায়। হিন্দী ভাষাত দাদীৰ অৰ্থ হৈছে আইতা। তেওঁ বিশ্বৰ শ্বুটিং সমাজৰ এক জনপ্ৰিয় প্ৰতীক ৰূপে পৰিচিত।

## ব্যক্তিগত জীৱন
১৯৩৭ চনৰ ১ জানুৱাৰী তাৰিখে ব্ৰিটিছ ভাৰতৰ অন্তৰ্গত ইউনাইটেড প্ৰভিন্সেছৰ মোজাফৰনগৰত প্ৰকাশী তোমৰৰ জন্ম হৈছিল। তেওঁ জয় সিঙৰ সৈতে বিবাহ পাশত আৱদ্ধ হৈছিল। তেওঁলোকৰ ছোৱালী সীমা তোমৰ এগৰাকী আন্তৰ্জাতিক শ্বুটাৰ। তেওঁ শ্বুটাৰ চান্দ্ৰো তোমাৰৰ ভগ্নী। তেওঁৰ নাতিনী ৰুবী পঞ্জাব আৰক্ষীৰ পৰিদৰ্শক হিচাপে কৰ্মৰত আনহাতে তেওঁৰ দ্বিতীয় কন্যা ৰেখা শ্বুটাৰ হিচাপে অৱসৰ গ্ৰহণ কৰিছিল। তেওঁ পৰিয়ালৰ সৈতে উত্তৰ প্ৰদেশৰ জোহৰী গাঁৱত বাস কৰে। তেওঁৰ আঠটা সন্তান আৰু বিশগৰাকী নাতি-নাতিনী আছে।

## কৰ্মজীৱন
তেওঁৰ শ্বুটিং কেৰিয়াৰ ২০০০ চনত আৰম্ভ হৈছিল। তেওঁৰ কন্যা সীমা তোমৰে শ্বুটিং শিকিবলৈ জোহৰী ৰাইফল ক্লাৱত নামভৰ্তি কৰাৰ লগতে তেওঁৰো শ্বুটিং জীৱন আৰম্ভ হৈছিল। যদিও সীমায়ে শ্বুটিং শিকিব বিচাৰিছিল তেওঁ অকলে শ্বুটিং ৰেঞ্জলৈ যাবলৈ ভয় কৰিছিল। তাৰ পিছত প্ৰকাশীয়ে সীমাক উৎসাহিত কৰাৰ সিদ্ধান্ত লৈছিল আৰু তেওঁৰ সৈতে একাডেমীলৈ যাবলৈ সংকল্প বদ্ধ কৰিছিল। এয়া ৰিভলভাৰ আইতাৰ আৰম্ভণি আছিল।

একাডেমীত সীমাক দেখুৱাবলৈ তেওঁ নিজেই বন্দুক তুলি লৈছিল আৰু তেওঁক লক্ষ্যভেদ কৰিছিল। ইয়াৰ ফলত তাত থকা সকলো মানুহ, আনকি প্ৰশিক্ষক ফাৰুক পাঠানেও হতবাক হৈ পৰিছিল। প্ৰশিক্ষকে প্ৰকাশীৰ দক্ষতা চিনাক্ত কৰিছিল আৰু তেওঁক একাডেমীত প্ৰৱেশ কৰিবলৈ পৰামৰ্শ দিছিল। এয়া প্ৰকাশীৰ বাবে এটা নতুন যুগৰ আৰম্ভণি আছিল। কিন্তু এই পথটো বাধাৰে ভৰি পৰিছিল। প্ৰকাশী এগৰাকী গৃহিনী আছিল সেয়েহে দৈনিক প্ৰশিক্ষণৰ বাবে একাডেমীলৈ যোৱা সম্ভৱ নাছিল। তেওঁৰ প্ৰশিক্ষকে তেওঁক সপ্তাহত এটা দিন আহিবলৈ পৰামৰ্শ দিছিল আৰু বাকী দিনটোত তেওঁ ঘৰত শ্বুটিং কৰাৰ চেষ্টা কৰিছিল। তেওঁৰ ছোৱালীৰ ভিতৰত সীমা তোমৰ ২০১০ চনত শ্বুটিং বিশ্বকাপত পদক জয় কৰা প্ৰথম ভাৰতীয় মহিলা হিচাপে পৰিগণিত হৈছিল। প্ৰকাশী আৰু সীমা তোমৰে সমগ্ৰ দেশত অনুষ্ঠিত প্ৰতিযোগিতাত ২৫টা পদক লাভ কৰিছে আৰু চেন্নাইত অনুষ্ঠিত প্ৰবীণ শ্বুটিং চেম্পিয়নশ্বিপত সোণৰ পদক লাভ কৰিছে। আৰম্ভণিতে তেওঁক ঠাট্টা কৰা সকলেও বৰ্তমান
তেওঁলোকৰ ছোৱালীসকলক শ্বুটিং শিকিবলৈ তেওঁলোকৰ ওচৰলৈ পঠিয়াবলৈ আৰম্ভ কৰিছিল।

## বঁটা আৰু সন্মান
তেওঁ বহুতো বঁটা আৰু সন্মান লাভ লাভ কৰিছে। তেওঁ নাৰী শক্তি পুৰস্কাৰ বঁটাৰ উপৰিও বহুতো পুৰস্কাৰ, পদক আৰু ট্ৰফি লাভ কৰিছে। তেওঁক ফেচবুকৰ সহযোগত #100Women_Achievers ভাৰত অভিযানত নিৰ্বাচিত কৰা হৈছিল। ২০১৬ চনৰ ২২ জানুৱাৰী তাৰিখে ৰাষ্ট্ৰপতি ভৱনত ৰাষ্ট্ৰপতি প্ৰণৱ মুখাৰ্জীয়ে তেওঁক সম্বৰ্ধনা জনাইছিল। ২০১৭ চনত মহিলা আৰু শিশু বিকাশ মন্ত্ৰালয়ে তেওঁক আইকন লেডি বঁটাৰে সম্বৰ্ধনা জনাইছিল।

## জনপ্ৰিয় মাধ্যমত
২০১৯ চনত মুক্তি লাভ কৰা তুষাৰ হীৰানন্দানীয়ে পৰিচালনা কৰা আৰু মুখ্য চৰিত্ৰত তাপ্‌সী পন্নু আৰু ভূমি পেডনেকাৰে অভিনয় কৰা 'চাণ্ড কি আখ' ছবিখন প্ৰকাশী আৰু চান্দ্ৰো তোমাৰৰ জীৱনৰ ওপৰত আধাৰিত কৰি নিৰ্মাণ কৰা হৈছিল। ছবিখনত কৰা অভিনয়ৰ বাবে তাপ্‌সী পন্নু আৰু ভূমি পেডনেকাৰে যুটীয়াভাৱে শ্ৰেষ্ঠ অভিনেত্ৰীৰ সমালোচকৰ ফিল্মফেয়াৰ বঁটা লাভ কৰিছিল।

## তথ্য উৎস

শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:ভাৰতৰ ক্ৰীড়া শ্বুটাৰ
অসম জাতীয় পৰিষদ

**অসম জাতীয় পৰিষদ** চমুকৈ **অজাপ** () ভাৰতৰ অসম ৰাজ্যৰ এটা স্বীকৃতিপ্ৰাপ্ত আঞ্চলিক ৰাজনৈতিক দল। ২০২০ চনৰ ১৭ ডিচেম্বৰ তাৰিখে আনুষ্ঠানিকভাৱে এই দল গঠন কৰা হৈছিল। অসমৰ দুটা জাতীয় সংগঠন সদৌ অসম ছাত্ৰ সন্থা আৰু অসম জাতীয়তাবাদী যুৱ ছাত্ৰ পৰিষদৰ পৰামৰ্শত কা আন্দোলনৰ পটভূমিত ৰাজনৈতিক অভিবৰ্তন দ্বাৰা গঠন কৰা হৈছে। শাসক দল ভাৰতীয় জনতা পাৰ্টিৰ চৰকাৰৰ কাম-কাজৰ বিৰোধিতা কৰি আৰু বিশেষকৈ  নাগৰিকত্ব (সংশোধনী) আইন, ২০১৯ৰ বিৰোধী প্ৰতিবাদৰ ফলত এই দল অস্তিত্বলৈ আহিছিল। সদৌ অসম ছাত্ৰ সন্থাৰ প্ৰাক্তন সাধাৰণ সম্পাদক লুৰিন জ্যোতি গগৈ অসম জাতীয় পৰিষদৰ প্ৰতিষ্ঠাপক সভাপতি। ভাৰতৰ নিৰ্বাচন আয়োগে অসম জাতীয় পৰিষদক 'জাহাজ' চিহ্ন প্ৰদান কৰিছে। ইয়াৰ মুখ্য কাৰ্যালয় গুৱাহাটীত অৱস্থিত আৰু বৰ্তমান সাধাৰণ সম্পাদক  জগদীশ ভূঞা। অসম জাতীয় পৰিষদে প্ৰথমবাৰ ২০২১ চনৰ অসম বিধানসভাৰ নিৰ্বাচনত প্ৰতিদ্বন্দিতা আগবঢ়াইছিল কিন্তু এই নিৰ্বাচনত জাতীয় পৰিষদে এখনো আসন পাবলৈ সক্ষম নহ'ল। দলৰ সভাপতি গৰাকীও এই নিৰ্বাচনত পৰাজিত হৈছিল।

## নিৰ্বাচনী প্ৰদৰ্শন
২০২১ৰ অসম বিধানসভা নিৰ্বাচনৰ বাবে ৰাইজৰ দলে অসম জাতীয় পৰিষদৰ সৈতে মিত্ৰতা কৰি একেলগে প্ৰতিদ্বন্দিতা কৰিছিল। এই দল হৈছে সদৌ অসম ছাত্ৰ সন্থা আৰু অসম জাতিয়তাবাদী যুৱ ছাত্ৰ পৰিষদৰ এটা শাখা। আসন ভাগ-বতৰা চুক্তি অনুসৰি অসম জাতীয় পৰিষদে ৬৮ খন আসনত প্ৰতিদ্বন্দিতা কৰিছিল আৰু ৰাইজৰ দলে অসমৰ ২৯ খন আসনত প্ৰতিদ্বন্দিতা কৰে। এই নিৰ্বাচনত অসম জাতীয় পৰিষদৰ এজনো প্ৰাৰ্থী বিধানসভালৈ নিৰ্বাচিত হব নোৱাৰিলে।
### ৰাজ্যিক বিধানসভা নিৰ্বাচনসমূহ

## তথ্য উৎস

শ্ৰেণী:অসমৰ ৰাজনৈতিক দল
সুজিতা দাস

**সুজিতা দাস** () অসমৰ এগৰাকী অনাতাঁৰ ঘোষক (ৰেডিঅ’ জকি)। তেওঁ জনপ্ৰিয়ভাৱে আৰ. জে সুজিতা নামেৰে পৰিচিত। তেওঁ ৯২.৭ বিগ এফ এম গুৱাহাটীত অনাতাঁৰ ঘোষক হিচাপে ১৫ বছৰ কাম কৰা জ্যেষ্ঠতম ৰেডিঅ’ ঘোষক৷ তেওঁ ৯২.৭ বিগ এফ এমৰ “দুপৰৰে ৰ’দালি” অনুষ্ঠানৰ বাবে অসমৰ আটাইতকৈ জনপ্ৰিয় ৰেডিঅ’ জকি আছিল। দৈনিক অনুষ্ঠান “দুপৰৰে ৰ’দালি”ৰ লগতে শ্ৰোতাসকলক ১ বজাৰ পৰা ৩ বজালৈ অসমীয়া ৰীতি-নীতি আৰু পৰম্পৰাৰ সৈতে জড়িত শনিবাৰৰ বিশেষ অনুষ্ঠান- “অসমৰ সুৱদি মাত” চলায়। ২০১৭ চনত অসমৰ তদাৰক ৰাজ্যপাল বানৱাৰীলাল পুৰোহিতৰ উপস্থিতিত জনপ্ৰিয় অসমীয়া আলোচনী মায়াৰ দ্বাৰা তেওঁক শ্ৰেষ্ঠ ৰেডিঅ’ জকি বঁটা প্ৰদান কৰা হৈছিল।

ৰেডিঅ’ত অৱদানৰ বাবে তেওঁ ইণ্ডিয়া ৰেডিঅ’ ফ’ৰামৰ দ্বাৰা ম’ষ্ট পপুলাৰ আৰ জে অৱ দ্য ইয়াৰ ২০১৯ (Most popular RJ of the year -2019) লৈ মনোনীত হৈছিল।

## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
পশ্চিম গুৱাহাটী মহাবিদ্যালয়

**পশ্চিম গুৱাহাটী মহাবিদ্যালয়** () খন অসমৰ গুৱাহাটীৰ ধাৰাপুৰ চাৰিআলিত অৱস্থিত এক মুখ্য স্নাতক, সহশিক্ষামূলক মহাবিদ্যালয়। এই মহাবিদ্যালয়খন ১৯৭৮ চনত স্থাপিত হয়, যাক পিজিএম বুলিও কোৱা হয়, মহাবিদ্যালয়খন গুৱাহাটী বিশ্ববিদ্যালয়ৰ অন্তৰ্ভুক্ত।

## বিভাগসমূহ

*অসমীয়া
*ইংৰাজী
*ইতিহাস
*শিক্ষা
*অৰ্থনীতি
*দৰ্শন
*ৰাজনীতি বিজ্ঞান
*হিন্দী
*ভূগোল
*বাণিজ্য
*ব্যৱস্থাপনা
*বিত্ত
*পৰিসংখ্যা

## তথ্যসূত্ৰ

## বাহ্যিক সংযোগ
*

শ্ৰেণী:অসমৰ মহাবিদ্যালয়সমূহ
শ্ৰেণী:গুৱাহাটী বিশ্ববিদ্যালয়ৰ অধীনস্থ মহাবিদ্যালয়সমূহ
ৰাইজৰ দল

**ৰাইজৰ দল** () ভাৰতৰ অসম ৰাজ্যৰ এটা স্বীকৃতিপ্ৰাপ্ত আঞ্চলিক ৰাজনৈতিক দল। ২০২০ চনৰ ২ অক্টোবৰ তাৰিখে আনুষ্ঠানিকভাৱে এই দল গঠন কৰা হৈছিল। কৃষক নেতা আৰু তথ্য জনাৰ অধিকাৰ কৰ্মী অখিল গগৈ আৰু শাসক দল ভাৰতীয় জনতা পাৰ্টিৰ মাজত ৰাজনৈতিক মতানক্যৰ এই দল অস্তিত্বলৈ আহিছিল। দলৰ মুখ্য কাৰ্যালয় গুৱাহাটীত অৱস্থিত আৰু ইয়াৰ বৰ্তমান সভাপতি অখিল গগৈ।

## ইতিহাস
২ অক্টোবৰ ২০২০ চনত নাগৰিকত্ব (সংশোধনী) আইন, ২০১৯ৰ বিৰোধী প্ৰতিবাদৰ ভিতৰত তেওঁৰ স্থিতিৰ বাবে কাৰাগাৰত থকা কৃষক মুক্তি সংগ্ৰাম সমিতিৰ প্ৰতিষ্ঠাপক অখিল গগৈয়ে অসমৰ ৭০টা থলুৱা সংগঠনৰ সহায়ত এই নতুন ৰাজনৈতিক দল ৰাইজৰ দল আৰম্ভ কৰিছে।

দলটো চলচ্চিত্ৰ নিৰ্মাতা জাহ্নু বৰুৱাই আনুষ্ঠানিকভাৱে ঘোষণা কৰিছিল আৰু অসমীয়া চলচ্চিত্ৰ অভিনেত্ৰী জেৰিফা ৱাহিদ আৰু অধিবক্তা অৰূপ বৰবৰাৰ সৈতে তেওঁক সমৰ্থন প্ৰদান কৰিছিল। নতুন ৰাজনৈতিক দলটোত যোগ দিবলৈ কৃষক মুক্তি আৰু ছাত্ৰ মুক্তিৰ পৰা কেইবাজনো নেতাই পদত্যাগ কৰিছিল। 

দলটোৱে অখিল গগৈৰ মুক্তি নিশ্চিত কৰিবলৈ চৰকাৰৰ ওপৰত বৰ্জনীয় চাপৰ উপৰিও নাগৰিকত্ব সংশোধনী আইনৰ বিৰোধী প্ৰতিবাদ তীব্ৰ কৰি ২০২১ চনৰ অসম বিধান সভা নিৰ্বাচনত অৱতীৰ্ণ হয়।

## নিৰ্বাচনী প্ৰদৰ্শন
২০২১ৰ অসম বিধানসভা নিৰ্বাচনৰ বাবে ৰাইজৰ দলে অসম জাতীয় পৰিষদৰ সৈতে মিত্ৰতা কৰি একেলগে প্ৰতিদ্বন্দিতা কৰিছিল। আসন ভাগ-বতৰা চুক্তি অনুসৰি অসম জাতীয় পৰিষদে ৬৮ খন আসনত প্ৰতিদ্বন্দিতা কৰিছিল আৰু ৰাইজৰ দলে অসমৰ ২৯ খন আসনত প্ৰতিদ্বন্দিতা কৰে। এই নিৰ্বাচনত ৰাইজৰ দলৰ কেৱল এজন প্ৰাৰ্থী বিধানসভালৈ নিৰ্বাচিত হয়। ৰাইজৰ দলৰ সভাপতি অখিল গগৈ শিৱসাগৰ বিধানসভা সমষ্টিৰ পৰা অসম বিধানসভালৈ নিৰ্বাচিত হয়।

## তথ্য উৎস

শ্ৰেণী:অসমৰ ৰাজনৈতিক দল
শুভংকৰ বৰুৱা

**শুভংকৰ বৰুৱা** () অসমৰ এগৰাকী ৰেডিঅ’ জকি; যাক আৰ জে শুভংকৰ বা আৰজে জিৎ বুলিও জনা যায়৷ তেওঁ গুৱাহাটীৰ ৯২.৭ বিগ এফ এমৰ অনুষ্ঠান “বিগ চাহ গৰম”ৰ বাবে তেওঁ অসমৰ আটাইতকৈ জনপ্ৰিয় ৰেডিঅ’ জকি৷

## উপস্থাপন শৈলী
তেওঁ আয়োজক কৰা অনুষ্ঠানবোৰৰ কিছুমান থিম হৈছে- স্থানীয় সমস্যা, চহৰৰ ঘটনা, হাস্যৰসৰ সমল, ডিজিটেল মিডিয়া ইত্যাদি। তেওঁ চলিউশ্যন শইকীয়াৰ চৰিত্ৰত হাস্যৰসেৰে বজাৰৰ আপডেটসমূহ দিয়ে৷

## সাফল্য
ৰেডিঅ’ত অৱদানৰ বাবে তেওঁ ইণ্ডিয়া ৰেডিঅ’ ফ’ৰামৰ দ্বাৰা ম’ষ্ট পপুলাৰ আৰ জে অৱ দ্য ইয়াৰ ২০১৯ (Most popular RJ of the year -2019) লৈ মনোনীত হৈছিল।

## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
মেথড অভিনয়

**মেথড অভিনয়** () হৈছে অভিনয় প্ৰশিক্ষণ আৰু ৰিহাৰ্ছেল কৌশলৰ এক পৰিসৰ যিয়ে আন্তৰিক আৰু আবেগিকভাৱে অভিব্যক্তি প্ৰদৰ্শনক উৎসাহিত কৰিব বিচাৰে। ৰাছিয়ান অভিনেতা-পৰিচালক তথা নাট্যকৰ্মী কনষ্টানিন ষ্টেনিসলাভাস্কিয়ে তেওঁৰ ছাত্ৰসকলক অভিনয়ৰ কলা কৌশল শিকাবৰ বাবে মেথড অভিনয়ক প্ৰথমে ব্যৱহাৰ কৰিছিল। তেওঁৰ দ্বাৰা ৰচিত গ্ৰন্থ এন এক্টৰ প্ৰিপেয়াৰছ, বিল্ডিং এ কেৰেক্টাৰ, আৰু ক্ৰিয়েটিং এ ৰোলত ইয়াৰ উল্লেখ আছে।

এই পদ্ধতিটোৰ বিকাশত অৰিহনা যোগোৱা সকলৰ ভিতৰত তিনিজন শিক্ষক ইয়াৰ **সফলতাৰ মান নিৰ্ধাৰণ** কৰাৰ সৈতে জড়িত। প্ৰতিজনে পদ্ধতিটোৰ বিভিন্ন দিশৰ ওপৰত গুৰুত্ব দিয়ে। এইসকল হৈছে লী ষ্ট্ৰাচবাৰ্গ (মানসিক দিশ), ষ্টেলা এডলাৰ (সমাজতাত্ত্বিক দিশ) আৰু চেনফ'ৰ্ড মেইজনাৰ(আচৰণগত দিশ)।
নিউয়ৰ্কৰ থিয়েটাৰ গ্ৰুপ এটাত একেলগে কাম কৰোঁতে এওঁ‌লোকে এই পদ্ধতিটোৰ বিকাশ কৰিছিল।

## ইতিহাস আৰু বিকাশ
মেথড অভিনয় হৈছে ৰাছিয়ান থিয়েটাৰ অনুশীলনকাৰী কনষ্টানিন ষ্টেনিসলাভাস্কিৰ দ্বাৰা বিকশিত অভিনয়ৰ "প্ৰণালী"ৰ এক বিৱৰণ। বিংশ শতিকাৰ প্ৰথম তিনিটা দশকত, ষ্টানিস্লাভস্কিয়ে তেওঁৰ প্ৰশিক্ষণ, প্ৰস্তুতি আৰু ৰিহাৰ্ছেলৰ কৌশলবোৰ এক সুসংগত, প্ৰণালীবদ্ধ পদ্ধতিত আয়োজন কৰিছিল।

এই পদ্ধতিটো মূলতঃ তিনিটা ধাৰণাৰ ওপৰত নিৰ্মিত (১) মিনিংগেন কোম্পানীৰ পৰিচালক-কেন্দ্ৰিক, একত্ৰিত নান্দনিক আৰু শৃংখলাবদ্ধ, সংযোজক পদ্ধতি; (২) মালিৰ অভিনেতা-কেন্দ্ৰিক বাস্তৱবাদ; (৩) ফৰাচী অভিনেতা এণ্টোইনৰ প্ৰাকৃতিক উপস্থাপন আৰু স্বতন্ত্ৰ থিয়েটাৰ আন্দোলন। মেথড অভিনয়ে এই গোটেইকেইটা ধাৰণাক একত্ৰিত কৰে।

এই পদ্ধতিটোক ষ্টেনিসলাভাস্কিয়ে **অভিজ্ঞতাৰ কলা** বুলি কয়। ই অভিনেতা এজনৰ সচেতন চিন্তাক একত্ৰিত কৰে আৰু আন কম নিয়ন্ত্ৰণযোগ্য মানসিক প্ৰক্ৰিয়া যেনে আৱেগিক অভিজ্ঞতা আৰু অৱচেতন মনৰ আচৰণক সহানুভূতিশীল আৰু পৰোক্ষভাৱে সক্ৰিয় কৰে। ৰিহাৰ্চেলত, অভিনেতাজনে চৰিত্ৰটোৱে যিকোনো মুহূৰ্তত কি প্ৰাপ্ত কৰিব বিচাৰে তাৰ সংজ্ঞাৰ বাবে অভ্যন্তৰীণ উদ্দেশ্যৰ সন্ধান কৰে। মেথড অভিনয়ত অভিনেতাজনৰ ব্যক্তিগত জীৱনৰ আচৰণ কিছুমানক চৰিত্ৰটোৰ মনস্তত্ত্বৰ মাজত পুনৰ্জীৱিত কৰিবলৈ চেষ্টা কৰা হয়। পিছত, ষ্টেনিস্লাভস্কিয়ে "শাৰীৰিক কাৰ্যৰ পদ্ধতি" বুলি জনাজাত এক প্ৰক্ৰিয়াৰ সৈতে এই পদ্ধতিটোক আৰু বিস্তৃত কৰে। তেওঁ এক "সক্ৰিয় বিশ্লেষণ"ক উৎসাহিত কৰিছিল, য'ত নাটকীয় পৰিস্থিতিৰ ক্ৰম উন্নত কৰা হয়।

## কৌশল
মেথড অভিনয়ৰ ধাৰণা আৰু কৌশলবোৰৰ ভিতৰত প্ৰতিষ্ঠাপন, ইন্দ্ৰিয় স্মৃতি, প্ৰভাৱিত স্মৃতি উল্লেখযোগ্য। সমসাময়িক মেথড অভিনেতাসকলে তেওঁলোকৰ চৰিত্ৰটোৰ বিকাশৰ বাবে কেতিয়াবা কেতিয়াবা মনোবিজ্ঞানীসকলৰ সহায় লয়।

ষ্ট্ৰাচবাৰ্গৰ দৃষ্টিভঙ্গীত, অভিনেতাসকলে তেওঁলোকৰ চৰিত্ৰৰ অভিজ্ঞতাৰ ওচৰলৈ আনিবলৈ নিজৰ জীৱনৰ পৰা অভিজ্ঞতাৰ ব্যৱহাৰ কৰে। এই কৌশলত অভিজ্ঞতাৰ সৈতে জড়িত সংবেদনৰ স্মৰণ অন্তৰ্ভুক্ত থাকে যিয়ে অভিনেতাৰ ওপৰত এক গুৰুত্বপূৰ্ণ আৱেগিক প্ৰভাৱ পেলায়। ইয়াক ষ্টেনিসলাভাস্কিয়ে **আৱেগিক স্মৃতি** বুলি কৈছিল। জোৰ নকৰাকৈ বা কৃত্ৰিম যেন নলগাকৈ অভিনেতাসকলে সেই সংবেদনবোৰক সহাঁ‌ৰি উদ্দীপিত কৰিবলৈ আৰু নিজকে প্ৰতিহত নকৰিবলৈ চেষ্টা কৰিবলৈ অনুমতি দিয়ে।

## তথ্যসূত্ৰ

শ্ৰেণী:পৰিবেশ্য কলা
বিতোপন বৰবৰা

**বিতোপন বৰবৰা**
অসমৰ এজন গল্পকাৰ, চলচ্চিত্ৰ সমালোচক আৰু সাংবাদিক। তেখেতে গল্পৰ বাবে মুনীন বৰকটকী বঁটা লাভ কৰিবলৈ সক্ষম হৈছে। ভাৰতৰ এজন আগশাৰীৰ চলচ্চিত্ৰ সমালোচক হিচাপেও বিতোপন বৰবৰাই আন্তঃৰাষ্ট্ৰীয় চলচ্চিত্ৰ সমালোচক ফেডাৰেছন(ফিপ্ৰেছকী)ৰ সদস্য হিচাপে ইতিমধ্যে ভাৰতৰ মুম্বাই আৰু বেংগালুৰু আন্তঃৰাষ্ট্ৰীয় মহোৎসৱৰ লগতে দক্ষিণ কোৰিয়াৰ পুছান, ৰাছিয়াৰ মস্কো, ফ্ৰান্সৰ কান আৰু ইজিপ্তৰ কাইৰো আৰু এল গউনা আন্তঃৰাষ্ট্ৰীয় চলচ্চিত্ৰ মহোৎসৱত সন্মানীয় জুৰীৰ দায়িত্ব পালন কৰিছে। তেখেত বৰ্তমান দৈনিক অসম কাকতত সম্পাদকৰূপে কৰ্মৰত।

## জন্ম আৰু পৰিচয়
বৰবৰাৰ জন্ম হৈছিল ১২ আগষ্ট, ১৯৬৩ চনত। পিতৃৰ নাম অমূল্য বৰবৰা আৰু মাতৃৰ নাম কমলা বৰবৰা। 	

## শিক্ষা
#প্ৰাথমিক শিক্ষা নুমলীগড় চাহ বাগিচা প্ৰাথমিক বিদ্যালয়। 
#উচ্চ মাধ্যমিক শিক্ষা: নুমলীগড় এম ই স্কুল আৰু মহুৰা উচ্চ মাধ্যমিক বিদ্যালয়, কমাৰগাঁও। 
#১৯৭৯ চনত মহুৰা উচ্চ মাধ্যমিক বিদ্যালয়ৰপৰা হাইস্কুল শিক্ষান্তত উত্তীৰ্ণ। 
#১৯৮৫ চনত গুৱাহাটীৰ আৰ্য বিদ্যাপীঠৰপৰা বিজ্ঞানৰ স্নাতক
#গুৱাহাটী বিশ্ববিদ্যালয়ৰপৰা পোনতে সাংবাদিকতাত ডিপ্ল’মা অৰু পাছত সাংবাদিকতা আৰু গণসংযোগত স্নাতকোত্তৰ ডিগ্ৰী লাভ। 

## কৰ্ম জীৱন
১৯৮৭ চনত পদ্ম বৰকটকীৰ মুখ্য সম্পাদনা আৰু ডাঃ ধ্ৰুৱজ্যেতি বৰাৰ সম্পাদনাত প্ৰকাশিত ‘আজিৰ সময়’ আলোচনীৰ যোগেদি সাংবাদিক জীৱনৰ সূচনা আৰু পৰৱৰ্তী সময়ত এবছৰ কাল কনকসেন ডেকা সম্পাদিত ‘তিনিদিনীয়া অগ্ৰদূত’ কাকতত সংবাদ সেৱা। ১৯৮৮ চনৰপৰা চন্দ্ৰপ্ৰসাদ শইকীয়া সম্পাদিত দৈনিক কাকত ‘নতুন দৈনিক’ কাকতত সংবাদ সেৱা। ১৯৯১ চনৰ ডিচেম্বৰৰ পৰা বৰ্তমানলৈকে ‘দৈনিক অসম’ কাকতত কৰ্তব্যৰত।

## প্ৰকাশিত গল্প সংকলন
# ‘মোৰো এটা সপোন আছিল’ ১৯৯৬ চন
# ‘বন্দুকনলৰ বতাহ’, ১৯৯৯ চন
# ‘মেনিকিনৰ সৈতে জীৱন’, ২০০৫ চন
# ‘বুদ্ধই হাঁহিছে’, ২০১৩ চন

## বঁটা
# ১৯৯৯ চনত প্ৰথমখন গল্প সংকলন ‘মোৰো এটা সপোন আছিল’(১৯৯৬)ৰ বাবে মুনীন বৰকটকী বঁটা লাভ। 
# ২০০১ চনত ভাৰত চৰকাৰৰ সাংস্কৃতিক মন্ত্ৰালয়ৰ চিনিয়ৰ ফেল’শ্বিপ লাভ। 
# ২০১৫-১৬ বৰ্ষৰ বাবে অসম চৰকাৰৰ ৰাজ্যিক চলচ্চিত্ৰ মহোৎসৱত শ্ৰেষ্ঠ চলচ্চিত্ৰ সমালোচকৰ বঁটা লাভ। 
# ২০২০ চনত পৰাগ দাস সোঁৱৰণী সাংবাদিকতা বঁটা প্ৰদান। 

## তথ্যসূত্ৰ

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
শ্ৰেণী:অসমীয়া সাহিত্যিক
প্ৰেমধৰ বৰা

**প্ৰেমধৰ বৰা** () অসমৰ এগৰাকী বৰ্ষীয়ান ৰাজনীতিক। তেওঁ অসমৰ প্ৰাক্তন শিক্ষামন্ত্ৰী আছিল। তদুপৰি ২০০১ চনত তেওঁ অসম বিধানসভাৰ প্ৰ'-টেম অধ্যক্ষ হিচাপেও কাৰ্য্যনিৰ্বাহ কৰিছিল। তেওঁ বিহপুৰীয়া বিধান সমষ্টিৰ পৰা অসম বিধানসভালৈ চাৰিবাৰকৈ বিধায়ক হিচাপে নিৰ্বাচিত হৈছিল।   

## জীৱনী
প্ৰেমধৰ বৰাৰ জন্ম হৈছিল লখিমপুৰ জিলাৰ বিহপুৰীয়া নগৰৰ সমীপৱৰ্তী খ'ৰাপথাৰ গাৱঁত ১৯৩৩ চনৰ ৯ মাৰ্চ তাৰিখে  । তেওঁৰ পিতৃৰ নাম আছিল কেশৰাম বৰা। 

নিৰ্দলীয় প্ৰাথী হিচাপে অৱতীৰ্ণ হৈয়ে ১৯৬৭, ১৯৭২, ১৯৭৮ চনৰ অসম বিধানসভাৰ নিৰ্বাচনত একেধাৰে তিনিটা কাৰ্যকালৰ বাবে প্ৰেমধৰ বৰা বিহপুৰীয়া বিধানসভা সমষ্টিৰ পৰা বিধায়ক ৰূপে নিৰ্বাচিত হৈছিল।    
 ভাৰতৰ জৰুৰীকালীন অৱস্থাৰ সময়ত ১৯৭৭ চনত ৪২-তম সংবিধান সংশোধনৰ জৰিয়তে দেশৰ সকলো ৰাজ্যৰে বিধানসভাৰ কাৰ্যকাল এবছৰকৈ বৃদ্ধি কৰি উপহাৰস্বৰূপে প্ৰদান কৰা হৈছিল যদিও প্ৰেমধৰ বৰাই সেয়া প্ৰত্যাখ্যান কৰি অসম বিধানসভাৰ পৰা পদত্যাগ কৰিছিল। সম্ভৱতঃ সমগ্ৰ দেশৰ ভিতৰত তেওঁৱেই এইদৰে পদত্যাগ কৰা একমাত্ৰ বিধায়ক আছিল। এই সম্পৰ্কে ১৯৭৭ চনত *Blitz* নামৰ সাপ্তাহিক বাতৰিকাকতখনত R C Karanjia-ই এইদৰে লিখিছিল: 

প্ৰেমধৰ বৰাই ১৯৭৯ চনত তদানীন্তন মুখ্যমন্ত্ৰী যোগেন হাজৰিকা নেতৃত্বাধীন মন্ত্ৰীসভাত শিক্ষামন্ত্ৰী হিচাপে কাৰ্যনিৰ্বাহ কৰিছিল। তেওঁ ২০০১ চনত বিহপুৰীয়া সমষ্টিৰ পৰাই নিৰ্দলীয় প্ৰাৰ্থী হিচাপেই পুনৰ জয়লাভ কৰিছিল। তেওঁ সেই নৱগঠিত বিধানসভাৰ সভাৰ প্ৰ'-টেম অধ্যক্ষও আছিল। 

২০২১ চনৰ অসম বিধানসভাৰ নিৰ্বাচনত প্ৰেমধৰ বৰা পুনৰ নিৰ্দলীয় প্ৰাৰ্থী হিচাপে অৱতীৰ্ণ হৈছিল। উল্লেখ্য যে, নিৰ্বাচনী প্ৰক্ৰিয়াত বৰাই ২০২১ চন পৰ্য্যন্ত মুঠ ১২ বাৰ অৱতীৰ্ণ হৈছে। 

## তথ্যসূত্ৰ

শ্ৰেণী:অসমৰ ৰাজনীতিক
শ্ৰেণী:অসমৰ ব্যক্তি
শ্ৰেণী:অসমৰ শিক্ষামন্ত্ৰী
মোহন ভাইৰা বঁটা

**মোহন ভাইৰা বঁটা** () সদৌ অসম ছাত্ৰ সন্থাৰ নালবাৰী শাখা আৰু নলবাৰী জিলা উন্নতি সভায়ে প্ৰদান কৰা বাৰ্ষিক বঁটা। সংগীত নাটক একাডেমী বঁটা বিজয়ী ভাওনা শিল্পী মোহন চন্দ্ৰ বৰ্মন, জনপ্ৰিয় ভাবে মোহন ভাৱৰীয়া বা মোহন ভাইৰাৰ মৃত্যু বাৰ্ষিকী উপলক্ষে প্ৰতিবছৰে ১ ফেব্ৰুৱাৰীত এই বঁটা প্ৰদান কৰা হয়। মোহন ভাইৰাৰ নামেৰে এই বঁটাৰ নামকৰণ কৰা হৈছে। ইয়াক লোককলাত অসামান্য অৱদানৰ বাবে আৰু গ্ৰাম্য অঞ্চলৰ লোক শিল্পীসকলৰ বাবে বিশেষভাৱে সংৰক্ষিত ৰাখি প্ৰদান কৰা হয়।

মোহন ভাইৰা বঁটা ২০০৯ চনত আৰম্ভ কৰা হৈছিল। পূৰ্ণপ্ৰভা দত্ত তামোলী প্ৰথম এই বঁটাপ্ৰাপ্ত ব্যক্তি। ২০২১ চনত এই বঁটা লাভ কৰা বাঁহীবাদক হৰেকৃষ্ণ তালুকদাৰ অন্তিম বঁটা প্ৰাপক। নাগৰিকত্ব (সংশোধনী) আইন, ২০১৯ৰ প্ৰতিবাদ আৰু ক'ভিড-১৯ বৈশ্বিক মহামাৰীৰ বাবে ২০১৯ আৰু ২০২০ চনত এই বঁটা ঘোষণা কৰা হোৱা নাছিল।

এই বঁটাত নগদ ১০,০০০ টকা, এখন চেলেং চাদৰ, জাপি আৰু গামোচা প্ৰদান কৰা হয়।

## বঁটাপ্ৰাপকৰ তালিকা

## তথ্য উৎস

শ্ৰেণী:অসমৰ বঁটাসমূহ
নিধানপুৰ তাম্ৰলিপি

**নিধানপুৰ তাম্ৰলিপি** বা **নিধানপুৰ তাম্ৰশাসন** ( সপ্তম শতিকাৰ কামৰূপ ৰাজ্যৰ ৰজা কুমাৰ ভাস্কৰ বৰ্মাৰ ৰাজত্বকালত জাৰি কৰা তামৰ ফলিত খোদিত তাম্ৰলিপি বা তাম্ৰশাসন। এই তাম্ৰলিপি বা তাম্ৰশাসনত ৰজা ভাস্কৰবৰ্মণে ব্ৰাহ্মণসকলক নিষ্কৰ ভূমি প্ৰদান কৰাৰ বৰ্ণনাৰ সৈতে এই তামৰ ফলি জাৰি কৰিছিল। বৰ্তমানৰ বাংলাদেশৰ ছিলেটৰ বিয়ানীবাজাৰৰ ওচৰত অৱস্থিত পঞ্চখণ্ড পৰগণাত এই তামৰ ফলি পোৱা গৈছিল। বুৰঞ্জীবিদসকলে বিশ্বাস কৰে যে ব্ৰাহ্মণসকলক প্ৰদান কৰা নিষ্কৰ ভূমিও এই অঞ্চলত অৱস্থিত। সংস্কৃত ভাষাত লিখা এই তাম্ৰশাসনত ৰজা ভাস্কৰবৰ্মণে দান কৰা ২০০ৰো অধিক ব্ৰাহ্মণৰ নাম উল্লেখ আছে। 

ভাৰতৰ বিভিন্ন প্ৰান্তত উদ্ধাৰ হোৱা ভাস্কৰ বৰ্মণৰ বিভিন্ন তাম্ৰশাসনে তেওঁৰ ৰাজত্ব কাল আৰু অন্যান্য সমসাময়িক ঘটনাবোৰ প্ৰকাশ কৰে। কামৰূপৰ ৰজাসকলে ব্ৰাহ্মণসকলৰ সম্পত্তি দান কৰা বা যুদ্ধ বিজয় উপলক্ষে স্মাৰক নিৰ্মাণ কৰাৰ প্ৰথা আছিল।

## আৱিষ্কাৰ
১৯১২ চনৰ ২৯ ডিচেম্বৰত পঞ্চখণ্ড পৰগণাৰ ওচৰৰ নিধানপুৰ গাঁৱত স্থানীয় মাটিৰ স্তূপ খনন কৰা সময়ত ছয় খণ্ডৰ গজ চিহ্নিত তাম্ৰলিপি আৰু কামৰূপৰ ৰজাসকলৰ সাতটা শিলালিপি পোৱা গৈছিল। ম'হ পালনৰ বাবে এটা ঘৰ নিৰ্মাণ কৰোঁতে স্থানীয় লোকে ইয়াক আৱিষ্কাৰ কৰিছিল। স্থানীয় লোকসকলে ইয়াক গুপ্তধন বুলি ভাবি পঞ্চখণ্ডৰ জমিদাৰ পৱিত্ৰনাথ দাস ওচৰলৈ লৈ গৈছিল। জমিদাৰ পৱিত্ৰনাথে লিপিসমূহৰ প্ৰকৃত অৰ্থ বুজি পাইছিল আৰু সেইবোৰ ক্ৰয় কৰিছিল। তাৰপিছত তেওঁ এইখিনি শিলচৰৰ (বৰ্তমান অসম, ভাৰত) কৰ্তৃপক্ষৰ দৃষ্টি আকৰ্ষণ কৰিছিল। জমিদাৰ পৱিত্ৰনাথ দাসে লিপিসমূহ কলকাতাত অৱস্থিত ভাৰতীয় সংগ্ৰহালয় কৰ্তৃপক্ষক প্ৰদান কৰে। 

## অনুবাদ
পণ্ডিত পদ্মনাথ ভট্টাচাৰ্য বিদ্যাবিনোনে নিধানপুৰৰ তাম্ৰলিপি অনুবাদ কৰি 'কামৰূপশাসনাৱলী' গ্ৰন্থত প্ৰকাশ কৰিছিল। গ্ৰন্থখন ১৯৩১ চনত ৰংপুৰ সাহিত্য প্ৰতিষ্ঠানৰ দ্বাৰা প্ৰকাশিত হৈছিল। এই গ্ৰন্থখনত তেওঁ নিধানপুৰ তাম্ৰলিপিক নিধনপুৰ লিপি বুলি উল্লেখ কৰিছে।

## তথ্য উৎস

শ্ৰেণী:অসমৰ ইতিহাস
শ্ৰেণী:বৰ্মণ ৰাজবংশ
সংগীত নাটক একাডেমী বঁটা

**সংগীত নাটক একাডেমী বঁটা** () ভাৰতত পৰিৱেশ্য কলাৰ সাধনাৰ বাবে সংগীত নাটক একাডেমীয়ে প্ৰদান কৰা বঁটা। সংগীত নাটক একাডেমী ভাৰত চৰকাৰৰ দ্বাৰা প্ৰতিষ্ঠিত ভাৰতীয় সংগীত, নাটক আৰু নৃত্যৰ বিকাশ আৰু প্ৰচাৰৰ উদ্দেশ্যে স্থাপন কৰা এখন চৰকাৰী সন্থা। ইয়াৰ মুখ্য কাৰ্যালয় দিল্লীৰ ফিৰোজশ্বাহ মাৰ্গৰ ৰবীন্দ্ৰ ভৱনত অৱস্থিত। এই বঁটা পৰিৱেশ্য কলা অনুশীলনকাৰী শিল্পীসকলক প্ৰদান কৰা সৰ্বোচ্চ ভাৰতীয় স্বীকৃতি। ২০০৩ চনৰ আগতে এই বঁটাৰ লগত নগদ ৫০,০০০ টকা, এক প্ৰশংসাপত্ৰ, এখন অংগবস্ত্ৰ আৰু এখন তাম্ৰপত্ৰ প্ৰদান কৰা হৈছিল। ২০০৯ চনৰ পৰা নগদ পুৰস্কাৰ ১,০০,০০০ টকালৈ বৃদ্ধি কৰা হৈছে।  এই বঁটা সংগীত, নৃত্য, থিয়েটাৰ, অন্যান্য পৰম্পৰাগত কলা আৰু পুতলা শিল্প আৰু প্ৰদৰ্শন কলাত অৱদান বা বৃত্তিৰ বাবে প্ৰদান কৰা হয়। ১৯৫২ চনত পোনপ্ৰথমবাৰৰ বাবে এই বঁটা প্ৰদান কৰা হৈছিল। ভাৰতৰ ৰাষ্ট্ৰপতিয়ে ৰাষ্ট্ৰপতি ভৱনত এক অনুষ্ঠানত আনুষ্ঠানিক ভাৱে বঁটাসমূহ প্ৰাপকক প্ৰদান কৰা হয়।

## তথ্য উৎস

## বাহ্যিক সংযোগ

*

শ্ৰেণী:সংগীত নাটক একাডেমী
শ্ৰেণী:ভাৰতৰ ৰাষ্ট্ৰীয় বঁটা আৰু সন্মান
ৰেৱকান্ত মহন্ত

**ৰেৱকান্ত মহন্ত** (, জন্ম: ১৯ এপ্ৰিল ১৯৩৫) এগৰাকী ভাৰতীয় অংকীয়া নাট আৰু মুখা শিল্পী। অসমৰ মুখা শিল্প জগতলৈ আগবঢ়োৱা অৱদানৰ স্বীকৃতি স্বৰূপে তেওঁ ২০১৪ চনৰ সংগীত নাটক একাডেমী বঁটা লাভ কৰিছিল। ২০১৯ চনত অসম চৰকাৰে তেওঁক বিষ্ণু ৰাভা বঁটা প্ৰদান কৰে। ২০২৫ বৰ্ষৰ পদ্মশ্ৰী বঁটা লাভ কৰে।

## প্ৰাৰম্ভিক জীৱন
১৯৩৫ চনৰ ১৯ এপ্ৰিল তাৰিখে অসমৰ শিৱসাগৰ জিলাৰ খাটপাৰ সত্ৰত ৰেৱকান্ত মহন্তৰ জন্ম হৈছিল। সত্ৰীয় মুখা নিৰ্মাণৰ কলাৰ ওপৰত বিশেষ গুৰুত্ব দি তেওঁ নৱানন্দ মহন্ত সত্ৰাধিকাৰ তথা পিতৃৰ পৰা সত্ৰীয়া সংগীত, নৃত্য, খোল বাদন আৰু সঁজুলি নিৰ্মাণৰ জটিলতাসমূহ শিকিছিল। 

## কৰ্মজীৱন

ৰেৱকান্ত মহন্তয়ে সাংস্কৃতিক পৰিক্ৰমা মন্ত্ৰালয়, অসম সত্ৰ মহাসভা আৰু শ্ৰীমন্ত শংকৰদেৱ কলাক্ষেত্ৰত আয়োজিত মুখা নিৰ্মাণ কৰ্মশালা আৰু প্ৰদৰ্শনত অংশগ্ৰহণ কৰিছে। ইয়াৰ লগতে তেওঁ কলকাতাৰ ভাৰতীয় সংগ্ৰহালয়, ৱাশ্বিংটন ডি.চি.ৰ ৰাষ্ট্ৰীয় প্ৰাকৃতিক ইতিহাস সংগ্ৰহালয় আৰু নতুন দিল্লীৰ ইন্দিৰা গান্ধী ৰাষ্ট্ৰীয় কলা কেন্দ্ৰৰ দৰে সন্মানীয় সংগ্ৰহালয়ৰ দ্বাৰা প্ৰদৰ্শনৰ বাবে তেওঁৰ মুখা অধিগ্ৰহণ কৰা হৈছে। ২০০৩ চনৰ ভাৰতৰ গণৰাজ্য দিৱস পেৰেডত তেওঁৰ মুখায়ে অসম ৰাজ্যক প্ৰতিনিধিত্ব কৰিছিল। সেই বছৰ প্ৰতীকপটৰ মুখ্য বিষয় অসমৰ মুখা নিৰ্মাণ পৰম্পৰাৰ ওপৰত আধাৰিত আছিল।

এজন দক্ষ মুখাশিল্পী হিচাপেও তেওঁ ইতিমধ্যে ৰাষ্ট্ৰীয় আৰু আন্তঃৰাষ্ট্ৰীয় পৰ্যায়ত খ্যাতি লাভ কৰিবলৈ সক্ষম হৈছে। তেওঁ কলকাতা, নতুন দিল্লী, ত্ৰিবান্দ্ৰম আদি বিভিন্ন স্থানত অনুষ্ঠিত মুখাশিল্পৰ কৰ্মশালা আৰু প্ৰদৰ্শনীত মুখ্য প্ৰশিক্ষক আৰু সমল ব্যক্তিৰূপেও অংশ গ্ৰহণ কৰিছে। তেওঁ শ্ৰীমন্ত শংকৰদেৱ কলাক্ষেত্ৰৰ সংগ্ৰহালয়ত প্ৰদৰ্শনৰ বাবে ৭০খন মুখা দান কৰাৰ উপৰি শিল্পী মহন্তই নিৰ্মাণ কৰা এখন নৰসিংহৰ বৰমুখা তেজপুৰ বিশ্ববিদ্যালয়ত, ৭০খন মুখা ইণ্ডিয়ান মিউজিয়াম অব কলকাতাত, পাঁচখন মুখা নতুন দিল্লীৰ ইন্দিৰা গান্ধী ৰাষ্ট্ৰীয় সংগ্ৰহালয়ত, সাতখন মুখা আমেৰিকা যুক্তৰাষ্ট্ৰৰ ৱাশ্বিংটন নেশ্যনেল মিউজিয়ামত, দুখন মুখা অষ্ট্ৰেলিয়াৰ সংগ্ৰহালয়ত আৰু পাঁচখন মুখা ৰাছিয়া আৰু জাপানৰ সংগ্ৰহালয়ত প্ৰদৰ্শনৰ বাবে ৰখা হৈছে।

তেওঁ অসমৰ বিভিন্ন স্থানৰ লগতে কলকাতা, দিল্লী, বৃন্দাবন আদি ঠাইত বৰগীত, সত্ৰীয়া নৃত্য আৰু ভাওনা প্ৰদৰ্শন কৰি আহিছে।

## বঁটা আৰু সন্মান
২০০৮ চনত তেওঁ ভাৰত চৰকাৰৰ পৰা শিল্পগুৰু বঁটা লাভ কৰিছিল। মুখাশিল্পৰ লগতে সত্ৰীয়া সংস্কৃতিৰ প্ৰতি জীৱনজোৰা সাধনাৰ স্বীকৃতি স্বৰূপে তেওঁক ২০১৪ চনত সংগীত নাটক একাডেমী বঁটাৰে সন্মানিত কৰা হৈছিল। ২০১৯ চনত অসম চৰকাৰে তেওঁক বিষ্ণু ৰাভা বঁটা প্ৰদান কৰে। ২০২৫ বৰ্ষৰ পদ্মশ্ৰী বঁটাও লাভ কৰে। 

## তথ্য উৎস

শ্ৰেণী:অসমৰ ব্যক্তি
শ্ৰেণী:সংগীত নাটক একাডেমী বঁটা বিজয়ী
শ্ৰেণী:পদ্মশ্ৰী বঁটা বিজয়ী
নগাজৰী-খনিকৰগাঁৱৰ শিলালিপি

**নগাজৰী-খনিকৰগাঁৱৰ শিলালিপি** () অসমৰ গোলাঘাট জিলাৰ নগাজৰী-খনিকৰ গাঁও অঞ্চলত উদ্ধাৰ কৰা পঞ্চম শতিকাৰ শিলালিপি।  ভূমি অনুদান হিচাপে খোদিত শিলালিপিখন খণ্ডিত ৰূপত পোৱা গৈছে। এইখন পূৰ্ব প্ৰকাৰৰ ব্ৰাহ্মী লিপিৰে সংস্কৃত ভাষাত লিখা হৈছে। শৈলী, ভাষা আৰু লিপিৰ ফালৰ পৰা ইযাৰ সৈতে উমাচল শিলালিপি আৰু বাৰগংগা শিলালিপিৰ সৈতে সাদৃশ্য দেখা যায়। এই শিলালিপিৰ উল্লেখযোগ্য বৈশিষ্ট্য হৈছে সকলো কামৰূপ শিলালিপিৰ ভিতৰত একমাত্ৰ ইয়াত 'ব' আৰু 'ৱ' বৰ্ণৰ মাজত পাৰ্থক্য পৰিলক্ষিত হয়। ইয়াৰ উপৰিও যিহেতু ইয়াত স্থানীয় প্ৰাকৃতৰ কোনো প্ৰভাৱ দেখা নাযায়, সেয়ে এই শিলালিপিখনক বহু পণ্ডিতে উমাচল শিলালিপিতকৈ পুৰণি বুলি গণ্য কৰে। সেইমত অনুসৰি নগাজৰী-খনিকৰগাঁৱৰ শিলালিপি অসমত উদ্ধাৰিত আটাইতকৈ পুৰণি শিলালিপি। ইয়াৰ জৰিয়তে পঞ্চম শতিকাৰ ভিতৰত আৰ্য সংস্কৃতি গোলাঘাট অঞ্চললৈ বিয়পি পৰিছিল বুলি ঠাৱৰ কৰিব পাৰি।

## আৱিষ্কাৰ
১৯৭২ চনৰ আগতে নগাজৰী অঞ্চলৰ কিছুমান ধ্বংসাৱশেষৰ মাজত খানিকাৰগাঁৱৰ লুদুৰাম শইকীয়া শিলালিপিখন সংগ্ৰহ কৰিছিল। ১৯৭২ চনৰ আশে পাশে এই শিলালিপি এম কে শইকীয়াই লুদুৰামৰ বাসগৃহত লক্ষ্য কৰিছিল। তাৰপিছত তেওঁ লুদুৰামৰ পৰা ইয়াক উদ্ধাৰ কৰে। পিছলৈ গোলাঘাটৰ দেৱৰাজ ৰয় মহাবিদ্যালয়ে শিলালিপিখনক অসম ৰাজ্যিক সংগ্ৰহালয়ত সংৰক্ষণৰ বাবে দান কৰে। 

## পাঠ
শিলালিপিখনৰ পাঠ খণ্ডিত ৰূপত উদ্ধাৰ কৰা হৈছে আৰু ইয়াত কোনো সম্পূৰ্ণ বাক্য উপলব্ধ নহয়। ইয়াক সংস্কৃতৰ শ্লোক বা পদত লিখা হৈছিল বুলি বিশ্বাস কৰা হয়। যিহেতু ইয়াৰ পাঠ খণ্ডিত, সেয়ে কোনো ইংৰাজী অনুবাদ উপলব্ধ নহয়। তথাপিও এইটো নিশ্চিত কৰা হৈছে যে শিলালিপিটো ভূমিৰ অনুদানৰ সৈতে জড়িত। এই অনুদানৰ ভূমিৰ পূবত "ডিব্ৰুমুখক্ষদা" বা এখন জলাশয় আৰু পশ্চিমত এজোপা বট গছৰ দ্বাৰা আবৃত আছিল। 

## তথ্য উৎস

## গ্ৰন্থৰাজি

* 

শ্ৰেণী:অসমৰ ইতিহাস
শ্ৰেণী:অসমৰ ভাষা আৰু লিপি
মেৰা পিঠা

**মেৰা বা দাউল্লাহ** হৈছে এক প্ৰকাৰৰ শীতকালীন পিঠা যি বাংলাদেশত বিশেষকৈ চিলেট আৰু বৃহত্তৰ ময়মেনসিং আৰু চুবুৰীয়া জিলাত অতি জনপ্ৰিয়। ইয়াক চাউলৰ গুৰি, নিমখ, চেনি, নাৰিকল আদিৰে তৈয়াৰ কৰা হয়। কিছুমান ক্ষেত্ৰত ইয়াক গোটেই পিঠা বা ভাপ তৈয়াৰ কৰা চান্নাই বুলিও কোৱা হয়।

## তথ্য উৎস

শ্ৰেণী:বাংলাদেশৰ ৰন্ধনশৈলী
ৰসমালাই

**ৰসমালাই** হৈছে ভাৰতীয় উপমহাদেশৰ পৰা উদ্ভৱ হোৱা এটা মিঠাই। মিঠাইটোক বঙালী ভাষাত ৰসমালাই, উৰ্দু আৰু হিন্দীত ৰসমলাই আৰু ওড়িয়াত ৰসমলেই বুলি কোৱা হয়।

যদিও বিভিন্ন ঠাইত ৰসমালাই তৈয়াৰ কৰা হয়, তাৰে ভিতৰত বাংলাদেশৰ কুমিল্লা জিলা আৰু ভাৰতৰ পশ্চিমবংগ ৰাজ্যৰ কলকাতাৰ ৰসমালাই মুখ্যভাৱে জনা যায়।

## তথ্য সংগ্ৰহ

শ্ৰেণী:বাংলাদেশৰ ৰন্ধনশৈলী
শ্ৰেণী:মিঠাই
তিল পিঠা

**তিল পিঠা** বা **খোলাচপৰীয়া পিঠা** হৈছে অসমীয়া লোকসকলে বিহু বা অন্যান্য অনুষ্ঠানত খাবৰ বাবে তৈয়াৰ কৰা এক পিঠা বিশেষ। এই পিঠাৰ বৰণ বগা, ভিতৰত তিল, গুৰ, নাৰিকলৰ প্ৰলেপ এটা থাকে। ইয়াৰ আকৃতি চুঙা বা অৰ্ধচন্দ্ৰৰ দৰে। শুকান পিঠাগুৰিৰে তৈয়াৰ কৰা ই এক তেল বিহীন খাদ্য। 
## প্ৰয়োজনীয় সামগ্ৰী
* মিহিকৈ খুন্দা বৰা চাউলৰ গুৰি,
* গুৰ বা চেনি,
* নাৰিকল বা তিল

## প্ৰস্তুত কৰণ পদ্ধতি
কেঁচা পিঠাগুৰিৰ এটা পাতল প্ৰলেপ গৰম টাৱা, কেৰাহী বা তেনে জাতীয় ৰন্ধন পাত্ৰৰ ওপৰত মেলি তাৰ মাজত তিল আৰু গুড়ৰ মিশ্ৰণ দি দুয়োফালৰ পৰা ভাঁজ কৰি নুৰা বান্ধি এই পিঠা প্ৰস্তুত কৰা হয়। পিঠাগুৰিৰ এই ভাঁজ নুৰা বন্ধা বা চুঙাৰ দৰে হ’লে তাক তিল পিঠা আৰু অৰ্ধচন্দ্ৰাকাৰ হ’লে তাক জোন পিঠা বোলে। মাজত দিয়া মিশ্ৰণটো সলাই চেনি আৰু নাৰিকলৰ মিশ্ৰণো দিয়া হয়। তেতিয়া এই পিঠাক নাৰিকল দিয়া তিল পিঠা বুলিও কোৱা হয়। তিল পিঠাৰ পিঠাগুৰি খুন্দি মিহি চালনিৰে চলাৰ পাছত সেমেকা ভাৱটো নাযাবৰ বাবে সাৱধান হ’ব লাগে। পিঠাগুৰিখিনি শুকাই গ'লে বা খৰচীয়া হ'লে পিঠা সাজিবলৈ অসুবিধা হয়। পুৰণি বৰা চাউল হ'লেও তিল পিঠা সাজিবলৈ অসুবিধা। টিলখিনি প্ৰথমে ভাজি লৈ সামান্য খুন্দি লোৱা হয়। এই তিলৰ গুৰাৰ সৈতে বালি অঁহিয়া গুৰ মিহিকৈ কাটি মিশ্ৰণ কৰা হয়। নতুবা নাৰিকল ৰুকি ইয়াৰ পৰা ৰসখিনি চেপি উলিয়াই লৈ চেনিৰ সৈতে মিশ্ৰণ কৰা হয়। অতীজত ইয়াক মাটিৰ খোলাত বনাইছিল বাবে ইয়াক খোলাচপৰীয়া পিঠাও বোলা হয়। কাঠ খৰিৰ জুইত বনোৱা হয় বাবে তিল পিঠাত এক জুইৰ ধোঁৱাৰ বিশেষ সোৱাদ মিহলি হয়। তেল নোহোৱাকৈ বনোৱা হয় বাবে পিঠা গুৰিৰ আৱৰণটো খাবলৈ মচমচিয়া হয় আৰু ভিতৰৰ তিল গুৰ বা নাৰিকল চেনিৰ মিশ্ৰণটোৱে জিভালৈ মিঠা সোৱাদ আনে।

## চিত্ৰ বিথিকা

File:Assamese pitha.jpg|চেপেটাকৈ বনোৱা তিল পিঠা
File:Narikol dia khula pitha.jpg|নাৰিকল দিয়া খোলাচপৰীয়া পিঠা
File:Pitha-traditional Assamese snack.jpg|লাড়ু আৰু তিল পিঠাৰে এখন প্লেট
File:Photo of a woman making Til-Pitha during Magh Bihu.jpg|মাঘ বিহুৰ সময়ত এগৰাকী অসমীয়া মহিলাই পিঠা বনাই থকা দৃশ্য
File:Assamese Til Pitha.jpg|তিল পিঠাৰে সজ্জিত এখন কাঁহৰ কাঁহী
File:Rice Flour (Pitha Guri).jpg|বৰা চাউলৰ পিঠাগুৰি
File:Til pitha gur and til mixture.jpg|তিল পিঠা বনাবলৈ ব্যৱহাৰ কৰা তিল আৰু গুৰৰ মিশ্ৰণ


## তথ্য উৎস

শ্ৰেণী:অসমৰ খাদ্য
ডুবি তাম্ৰলিপি আৰু ছীল

**ডুবি তাম্ৰলিপি আৰু ছীল** সপ্তম শতিকাৰ কামৰূপ ৰাজ্যৰ ৰজা কুমাৰ ভাস্কৰ বৰ্মাৰ ৰাজত্বকালত জাৰি কৰা তামৰ ফলিত খোদিত তাম্ৰলিপি বা তাম্ৰশাসন আৰু ছীল। উদ্ধাৰিত ছয়খন তামৰ ফলিসমূহ ভূমিৰ অনুদান সংক্ৰান্তিয়। কামৰূপ ৰাজ্যৰ ৰজাসকলে জাৰী কৰা এতিয়ালৈকে আৱিষ্কৃত সকলো তামৰ ফলিত খোদিত ভূমি অনুদানৰ ভিতৰত এয়া আটাইতকৈ পুৰণি। বৰ্মণ ৰাজবংশৰ ৰজা ভূতি বৰ্মায়ে জাৰী কৰা পূৰ্বৰ অনুদানৰ ফলি ধ্বংস হোৱাৰ পিছত ৰজা ভাস্কৰ বৰ্মণে ডুবিৰ তাম্ৰশাসন সমূহ পুনৰবাৰ জাৰী কৰিছিল। মুঠতে ছয়খন ফলি উদ্ধাৰ হৈছিল যদিও এখন ফলি ধ্বংস হোৱাৰ বাবে এই সংগ্ৰহত থকা আন পাঁচটা তামৰ ফলিৰহে পাঠ পোৱা যায়। এই ফলিসমূহত সংস্কৃত ভাষাত মুঠ ৭৬টা শ্লোক আছে। তাম্ৰলিপিত ব্যৱহাৰ কৰা লিপি ষষ্ঠ আৰু সপ্তম শতিকাত প্ৰচলিত উত্তৰ ভাৰতীয় বৰ্ণমালাৰ পূব প্ৰকাৰত লিখা হৈছে।

## আৱিষ্কাৰ
ভূমি অনুদান সম্পৰ্কীয় এই ছয়খন তামৰ ফলি প্ৰথমে ১৯৫০ চনত অসমৰ অবিভক্ত কামৰূপ জিলাৰ (বৰ্তমান বজালী জিলা) পাঠশালা ৰেল ষ্টেচনৰ পৰা প্ৰায় তিনি মাইল দূৰত ডুবি গাঁৱৰ এটা শিৱ মন্দিৰৰ ওচৰত খনন কৰাৰ সময়ত আৱিষ্কাৰ কৰা হৈছিল। কিন্তু ষষ্ঠ ফলিখন আৱিষ্কাৰৰ পিছতে পুনৰুদ্ধাৰ কৰিব নোৱাৰাকৈ ধ্বংস হৈছিল। এই তামৰ ফলি সমূহ বৰ্তমান অসম ৰাজ্যিক সংগ্ৰহালয় সংৰক্ষিত অৱস্থাত আছে।

ডুবি তাম্ৰলিপি অনুসৰি বৰ্মণ ৰাজবংশৰ প্ৰতিষ্ঠাতা পুষ্য বৰ্মাৰ পূৰ্বপুৰুষ মহাভাৰত যুগৰ নৰকাসুৰ, ভগদত্ত আৰু বজ্ৰদত্ত আছিল। এই ডুবি তাম্ৰলিপি বাংলাদেশৰ ছিলেটত আৱিষ্কাৰ হোৱা নিধানপুৰ তাম্ৰলিপিৰ আগতে অৰ্থাৎ ভাস্কৰবৰ্মনৰ ৰাজত্বকালৰ আগ অংশত জাৰী কৰা হৈছিল। 

## ছীল
ছয়খন তামৰ ফলি একেলগে এটা আঙুঠি আৰু ব্ৰঞ্জৰ ছীল বা মোহৰৰ সৈতে একেলগে ধৰি ৰখা অৱস্থাত উদ্ধাৰ কৰা হৈছিল। উদ্ধাৰিত মোহৰটো ডিম্বাকৃতিৰ। ইয়াৰ ওপৰৰ ফালে সন্মুখৰ পৰা হাতীৰ এটা চিত্ৰ অংকিত আৰু এয়া সকলো কামৰূপ মোহৰৰ এক সাধাৰণ বৈশিষ্ট্য। মোহৰৰ তলৰ দুই-তৃতীয়াংশত সংস্কৃত পাঠৰ এঘাৰটা শাৰী আছে। ইয়াৰ পাঠ হাতীৰ চিত্ৰৰ পৰা এটা ৰেখাৰে পৃথক কৰা হৈছে। ইয়াত পোৱা পাঠটোৱে প্ৰাগজ্যোতিষপুৰৰ প্ৰভু মহাৰাজ শ্ৰী পুষ্য বৰ্মাৰ
পৰা ভাস্কৰ বৰ্মালৈ ৰজাসকলৰ নাম খোদিত কৰা হৈছে। ইয়াত উল্লিখিত কিছুমান নাম ৰজাৰ নামৰ সমাৰ্থক শব্দৰ দ্বাৰা প্ৰতিষ্ঠাপিত হৈছে। 

## তথ্য উৎস

## গ্ৰন্থৰাজি

* 
* 

শ্ৰেণী:অসমৰ ইতিহাস
শ্ৰেণী:অসমৰ ভাষা আৰু লিপি
শ্ৰেণী:বৰ্মণ ৰাজবংশ
কামৰূপ পীঠ

**কামৰূপ পীঠ** হৈছে প্ৰাচীন কামৰূপ ৰাজ্যৰ পীঠ বা ভৌগোলিক বিভাজন। কামৰূপ ৰাজ্যক চাৰিখন পীঠত ভাগ কৰা হৈছিল। এই পীঠসমূহৰ বিভাজন বিভিন্ন উৎসত সামঞ্জস্যপূৰ্ণ নহয় কিন্তু সকলো উৎসতে চাৰিখন পীঠৰ উল্লেখ পোৱা যায়। এই পীঠসমূহৰ বিষয়ে সমসাময়িক কালৰ কোনো কামৰূপ শিলালিপিত উল্লেখ কৰা হোৱা নাই। ইয়াতকৈ বহু পিছত অৰ্থাৎ মধ্যযুগীয় গ্ৰন্থসমূহত হে এইসমূহৰ উল্লেখ পোৱা যায়। সেয়ে কিছুমান পণ্ডিতৰ মতে কামৰূপ ৰাজ্যৰ এই বিভাজনবোৰ পৰৱৰ্তী সময়ত মধ্যযুগৰ গ্ৰন্থকাৰ সকলৰ নিজা সৃষ্টি। ষোড়শ-সপ্তদশ শতিকাৰ যোগিনী তন্ত্ৰত কামৰূপ পীঠৰ কথা উল্লেখ কৰা হৈছে আৰু ইয়াত প্ৰাচীন কামৰূপ ৰাজ্যৰ সীমাও নিৰ্ধাৰণ কৰা হৈছে।

## পীঠসমূহ
কামৰূপ ৰাজ্যক মুঠ চাৰিখন পীঠত ভাগ কৰা হৈছিল। যদিও কিছুমান উৎসত মাত্ৰ তিনিখন পীঠৰ উল্লেখ আছে।

এই চাৰিখন পীঠ হৈছে: 
* ৰত্নপীঠ: কৰতোৱা নদীৰ পৰা সোণকোষ নদীলৈকে আৰু বৰ্তমানৰ পশ্চিম অসমৰ গোৱালপাৰা অঞ্চল,
* কামপীঠ: সোণকোষ নদীৰ পৰা ৰূপহী নদীলৈ আৰু বৰ্তমানৰ নামনি অসমৰ কামৰূপ অঞ্চল,
* স্বৰ্ণপীঠ: ৰূপহী নদীৰ পৰা ভৈৰৱী নদীলৈকে বৰ্তমান মধ্য অসম অঞ্চল, আৰু
* সৌমাৰপীঠ: ভৈৰৱী নদীৰ পৰা দিকৰাই নদীলৈ আৰু বৰ্তমানৰ উজনি অসমৰ পূব অঞ্চল।

আনহাতে কামৰূপৰ বুৰঞ্জীৰ অনুসৰি কামৰূপ ৰাজ্যৰ বিভাজন বা পীঠ সমূহ হৈছে:
* ৰত্নপীঠ: মৌৰং ৰাজ্যৰ পৰা সোণকোষ নদীলৈ,
* কামপীঠ: সোণকোষ নদীৰ পৰা দুইমুনিচিলালৈ,
* ভদ্ৰপীঠ: কলং নদীৰ পৰা কৈলাস নদীলৈ, আৰু
* সৌমাৰপীঠ: দুইমুনিচিলাৰ পৰা দিক্কৰবাসিনীলৈ

বুৰঞ্জীবিদ ডি চি চিৰকাৰে কামৰূপ পীঠৰ তিনিটা পৃথক সংস্কৰণ প্ৰদান কৰিছে। সেইকেইটা ৰ ভিতৰত প্ৰথমটো হৈছে কৰতোৱা নদীৰ পৰা সোণকোষ নদীলৈ কামপীঠ, সোণকোষৰ পৰা ৰূপহী নদীলৈ ৰত্নপীঠ, ৰূপহীৰ পৰা ভৰলী নদীলৈ সোৱৰ্ণপীঠ, আৰু শদিয়া ওচৰৰ দিবাং নদীৰ পৰা ভৰলীনদীলৈ সৌমাৰপীঠ। দ্বিতীয় সংস্কৰণ অনুসৰি কৰতোৱা নদীৰ পৰা মানস নদীলৈ ৰত্নপীঠ, ব্ৰহ্মপুত্ৰ নদীৰ উত্তৰ পাৰত মানসৰ পৰা শিলঘাটলৈ কামপীঠ, ব্ৰহ্মপুত্ৰৰ দক্ষিণ পাৰ তথা কামপীঠৰ দক্ষিণে ভদ্ৰপীঠ আৰু ৰাজ্যৰ পূব দিশত সৌমাৰপীঠ। তৃতীয় তথা অন্তিম সংস্কৰণটো হেম সৰস্বতীৰ 'হৰগৌৰী সংবাদ'ৰ পৰা লোৱা হৈছে। ইয়াৰ মতে কৰতোৱাৰ পৰা সোণকোষলৈ ৰত্নপীঠ, সোণকোষৰ পৰা কপিলী নদীলৈ কামপীঠ, ৰূপিকাৰ পৰা ভৈৰৱী নদীলৈ সোৱৰ্ণপীঠ আৰু ভৈৰৱীৰ পৰা দিবাং নদীলৈ সৌমাৰপীঠ।

## তথ্য উৎস

## গ্ৰন্থৰাজি

* 
* 
* 
*

শ্ৰেণী:অসমৰ ইতিহাস
বিশ্ব ঘৰচিৰিকা দিৱস

alt=এটা মাইকী ঘৰচিৰিকাই নৱজাতকক খুৱাই আছে|thumb|250x250px|এটা মাইকী ঘৰচিৰিকাই নৱজাতকক খুৱাই আছে
right|thumb|ইংলেণ্ডৰ গ্লচেষ্টাৰশ্বায়াৰৰ কাউলীত ৰেকৰ্ড কৰা ঘৰচিৰিকা গান আৰু মাত
**বিশ্ব ঘৰচিৰিকা দিৱস** প্ৰতিবছৰে ২০ মাৰ্চ তাৰিখে ঘৰচিৰিকাৰ সংৰক্ষণৰ গুৰুত্ব সম্পৰ্কে জনসচেতনতা অনাৰ উদেশ্যে পালন কৰা হয়। ভাৰতৰ নেচাৰ ফৰএভাৰ ছ’ছাইটি (Nature Forever Society) নামৰ এটা সংস্থাৰ আহ্বানক্ৰমে এই দিৱস পোনপ্ৰথমবাৰৰ বাবে উদযাপিত হৈছিল ২০১০ চনত। এই সংস্থা ভাৰতীয় সংৰক্ষণবিদ মহম্মদ দিলৱাৰে প্ৰতিষ্ঠা কৰিছিল। ঘৰচিৰিকাৰ সংৰক্ষণৰ বাবে তেওঁৰ অতুলনীয় অৱদানৰ স্বীকৃতি স্বৰূপে ২০০৮ চনত টাইম আলোচনীয়ে তেওঁক ‘প্ৰকৃতিৰ বীৰ’ (Heroes of the Environment) তালিকাত স্থান দিছিল।

## ঘৰচিৰিকাৰ সংকট
বিশ্বত দেখা পোৱা বহু প্ৰজাতিৰ ঘৰচিৰিকাৰ ভিতৰত ভাৰতত মুঠতে পাঁচবিধ ঘৰচিৰিকাৰ প্ৰজাতি আছে। অৱশ্যে অসমত ইয়াৰে তিনিবিধ প্ৰজাতিহে দেখা পোৱা যায়। এইকেইবিধ হৈছে- ঘৰচিৰিকা (House Sparrow), ইউৰেছিয়ান ট্ৰী স্পেৰ’ (Eurasian Tree Sparrow) আৰু ৰাছেট স্পেৰ’ (Russet Sparrow)। ঘৰচিৰিকাই ইহঁতে বেছিভাগ গুটি শস্য আৰু মাজে-সময়ে কীট-পতংগ আদি খায়। ই মানুহৰ বাবে বহুতো উপকাৰো কৰে। বিশেষকৈ মহৰ কণী আদি খাই ইহঁতে বিভিন্ন ৰোগ যেন মেলেৰিয়া আৰু ডেংগু আদি নিয়ন্ত্ৰণ কৰিব পাৰে। তদুপৰি ইহঁতে গছে গছে উৰি ফুৰি পৰাগ ৰেণু কঢ়িয়াই পৰাগযোগতো সহায় কৰে। প্ৰাকৃতিক পৰিৱেশৰ পৰিৱৰ্তনৰ প্ৰতি ঘৰচিৰিকা খুবেই সংবেদনশীল। গতিকে এই চৰাইবিধক নগৰীয়া পৰিৱেশৰ স্বাস্থ্যৰ পৰিচায়ক (Bioindicator) বুলিও গণ্য কৰা হয়।

শেহতীয়া তথ্যমতে বিশ্বত ঘৰচিৰিকাৰ বিস্তৃতি ক্ৰমান্বয়ে কমি আহিবলৈ লৈছে। ঘৰচিৰিকাৰ সংখ্যা হ্ৰাস পোৱাৰ মূল কাৰণ হ’ল, মানুহৰ জীৱনধাৰাৰ দ্ৰুত পৰিৱৰ্ত্তনৰ ফলত ঘৰচিৰিকাৰ থকা ঠাইৰ আৰু খাদ্যৰ অভাৱ। তেনেদৰে নগৰীকৰণ (urbanization), খেতি-পথাৰত কীটনাশক (insecticide) আৰু পতংগনাশকৰ বহুল ব্যৱহাৰ, বনাঞ্চল ধবংস আদিয়ে সামগ্ৰিকভাৱে ঘৰচিৰিকাৰ বাসস্থান ধ্বংস কৰি আহিছে আৰু ইহঁতক সংকটৰ মুখলৈ ঠেলি দিছে।

## দিৱসৰ তাৎপৰ্য্য
ঘৰচিৰিকা দিৱসৰ মূল উদেশ্য হ’ল ঘৰচিৰিকাকে ধৰি নগৰীয়া জৈৱবৈচিত্ৰ্য সংৰক্ষণৰ গুৰুত্বৰ বিষয়ে জনসাধাৰণৰ মাজত সচেতনতা অনা আৰু সঠিক ব্যৱস্থা লোৱা। ইয়াৰ যোগেদি ঘৰচিৰিকাৰ সংৰক্ষণৰ বাবে জনসাধাৰণক অনুপ্ৰেৰণা যোগোৱা হয় আৰু এইক্ষেত্ৰত প্ৰচেষ্টা কৰি থকা লোকসকলক মতবিনিময়ৰ বাবে এক মঞ্চ প্ৰদান কৰা হয়। প্ৰতিবছৰে এই দিৱসৰ এটা বিষয় (theme) ঠিক কৰি দিয়া হয়। উদাহৰণস্বৰূপে ২০২১ চনৰ বিষয় আছিল  ‘I Love Sparrows’।  এই দিনটোত বিভিন্ন কাৰ্য্যসূচী যেনে চিত্ৰ প্ৰতিযোগিতা, ঘৰচিৰিকাৰ সমদল, সংবাদ মাধ্যমৰ যোগেদি প্ৰচাৰ আদিৰে উদযাপন কৰা হয়।

## তথ্যউৎস

## বাহ্যিক সংযোগ
* World Sparrow Day

শ্ৰেণী:দিৱসসমূহ